Янгиланган “Шодиёна”да уч авлод тантанаси – Фарғона ҳақиқати\nБугун дилбар Фарғонанинг ҳар бир гўшасида истиқлолимизнинг қутлуғ 30 йиллик байрами шукуҳи кезмоқда. Қишлоқ ва маҳаллалар кундан-кунга чирой очмоқда. Хусусан, Фарғона шаҳрининг янгиланган “Шодиёна” маҳалла фуқаролар йиғини ҳар қачонгиданда файзли, тароватли. Вилоятимиз аҳли, меҳмонлар бу маҳаллага ҳавас билан қараётгани, бошқа ҳудудлар ундан ибрат олаётгани аслида ислоҳотларнинг ҳаётимиздаги самарасидир.\nШаҳар ва туманлардан келган нуроний отахон ва онахонлар, меҳнат фахрийлари ёшларнинг уч авлод учрашуви – “Шодиёна” маҳалла фуқаролар йиғинида бошланди. Дилкаш давраларда тинч ва хотиржам ҳаётимиз, фаровон кунларимизга шукроналик тилга олинди.\nВилоят ҳокими Хайрулло Бозоров тадбирда сўзга чиқиб, барчани яқинлашиб келаётган мустақиллигимизнинг 30 йиллиги байрами билан табриклади.\n— Тарих учун ўттиз йил қисқа давр, аммо инсон учун катта вақт, — деди вилоят раҳбари. – Бу йиллар давомида машаққатли, шижоатли ва оғир йўллар босиб ўтилди, бу жараён давом этмоқда. Айниқса, Президентимиз Шавкат Мирзиёев бошчилигида охирги беш йилликда ислоҳотлар шиддат билан авж олди. Иқтисодиётни эркинлаштиришда салмоқли натижаларга эришилди, очиқлик сиёсатига дадил қадам ташланди. Ўзбекистон дунёга қайта бағрини очди. Бугун қўшниларимиз, ривожланган давлатлар билан яқин дўстмиз.\nМана, “Шодиёна” маҳалла фуқаролар йиғини кеча қандай эди-ю, бугун қандай бўлди? Оламшумул ўзгариш-\nлар, ислоҳотлар натижасини шу маҳалла мисолида билсак бўлади. Шу боис ҳам учрашувни айнан бу ердан бошладик. Президентимиз жорий йил февраль\nойида бу маҳаллага келганларида аҳвол қандай эди, мана ҳозир “Шодиёна” қандай кўринишга эга бўлди! Кўп қаватли уйларнинг бешинчи этажига сув чиқмас эди, мана ичимлик суви таъминоти тўла йўлга қўйилди. Болалар майдончалари, қўшимча хизмат кўрсатиш, ишлаб чиқариш-\nлар ва ҳоказо, қилинган ишларнинг кўлами чексиз. Битта маҳалла мисолидаги ўзгаришлар булар. Биласизми, Президентимиз Тошкентга қайтиб кетган куннинг эртасига вилоятимизга “Шодиёна” маҳалласида янгиланиш ва бунёдкорлик ишларини амалга ошириш учун 30 миллиард сўм ташлаб берилди. Бунинг ортидан республикамизнинг барча вилоятлари марказларида аҳоли турмуш даражасини яхшилаш мақсадида жами 300 миллион доллар маблағ ажратилди. Жорий йилда вилоятимизга сув, газ, электр таъминотини яхшилашга, йўлларни таъмирлашга, мактаб ва боғчаларни қуришга 2 триллион сўм маблағ берилди. Бу 2017 йилга нисбатан 6 баробар, ўтган йилга нисбатан 2,5 баробар кўп демакдир.\nДарҳақиқат, айни кунларда вилоят марказидаги “Шодиёна” маҳалла фуқаролар йиғини ободлик ва фаровонлик масканига айланди. Президентимизнинг жорий йил вилоятга ташрифи чоғида кутилмаганда бу ерга келиши ва аҳоли билан мулоқоти ҳақиқий ҳолатни очиб берди. Ҳудудда кўплаб ечимини кутаётган муаммолар бор эди. Давлатимиз раҳбарининг топшириғи асосида маҳаллада улкан бунёдкорлик ишлари бошлаб юборилди. Орадан олти ой вақт ўтмоқда. Айни кунларда маҳалладаги қурилиш-таъмирлаш ва ободонлаштириш ишлари якунига етмоқда. Бугун бу ерга келган киши обод ва тароватли масканга гувоҳ бўлади.\n“Шодиёна” маҳалла фуқаролар йиғинининг биноси хароба аҳволда эди. Қисқа вақт ичида 1 қаватли маҳалла гузари ҳамда 2 қаватли маҳалла биноси маҳаллий бюджет маблағлари ҳисобидан қуриб битказилди. Маҳалла тизими ходимлари фаолият олиб боришлари учун барча шароитлар яратилди, зарур жиҳозлар билан таъминланди. Ҳудудда иш билан банд бўлмаган ёшлар ва ҳунармандларни қўллаб-қувватлашга алоҳида эътибор қаратилмоқда. “Ёшлар меҳнат гузари” бун-ёд этилди. Маиший хизмат кўрсатиш ҳамда нон ишлаб чиқариш цехлари бузилиб, ўрнига замонавий лойиҳа асосида янгитдан қурилиш ишлари якунланди. Хусусан, “Ziyo nashr” масъулияти чекланган жамияти томонидан китоб савдо мажмуаси ва тикувчилик цехи ишга туширилди. Айни кунларда бу ерда 50 нафар “Ёшлар дафтари”, “Аёллар дафтари”га кирганлар муқим иш ўрни билан таъминланди.\nМаҳалладаги 16 та кўп қаватли уйларни мукаммал таъмирлаш ишлари олиб борилиб, болалар майдончаси қурилди. Соҳибқирон Темур кўчасида жойлашган кўп қаватли турар жойлар ҳудудида хиёбон ташкил этилиб, манзарали дарахт ва гул-лар экилди. Кўп қаватли турар жойларда яшовчи аҳолининг бўш вақтларини мароқли ўтказиш учун барча шароитлар яратилди. Электр энергия, табиий газ ва ичимлик суви тармоғи янгиланди. 5,6 километр ички йўлларда мукаммал таъмирлаш ва қуриш ишлари бажарилди, 2,8 километр ирригация тизимлари ҳамда 3,1 километр пиёдалар йўлаги реконструкция қилинди. Маҳаллада мавжуд ички ва йўл бўйидаги кўчаларда жойлашган турар жойларнинг меъморий қиёфасини яхшилаш мақсадида намунали лойиҳа асосида таъмирлаш ишлари ташкил этилди.\nМаҳалла фуқаролар йиғинидаги “Фарғона механика заводи” кичик саноат зонасида умумий қиймати 870,8 миллиард сўмлик 29 та инвестиция лойиҳалари жойлаштирилган. Ҳозирга қадар 17 та лойиҳалар ишга туширилган бўлиб, 1 минг 485 та янги иш ўринлари яратилди.\nМазкур маҳаллада истиқомат қилувчи қай бир юртдошимиз билан суҳбатлашманг, Президентимизнинг қадами етган бу маскан юртимизнинг энг гўзал ва фаровон маҳалласига айланганини, барча муаммолар ечим топганини мамнуният билан таъкидлашмоқда. “Шодиёна”нинг шодиёна кунлари энг улуғ, энг азиз байрам — мустақиллигимизнинг 30 йиллиги тантаналарига уланмоқда.\nУч авлод учрашуви иштирокчилари “Шодиёна” маҳалла фуқаролар йиғинида амалга оширилган бунёдкорлик ишлари билан танишди. Бир пиёла чой устида давом этган тадбирда санъаткорларнинг қўшиқлари барчага завқу шавқ улашди. Меҳнат фахрийлари ва ёшларга вилоят ҳокимлигининг эсдалик совғалари топширилди.


Руслан Чагаев WBA йўналиши бўйича чемпионлик мақомини ҳимоя қилди\n28 ноябр 2020, Тошкент вақти: 15:30\nЎзбекистонлик ўта оғир вазндаги боксчи Руслан Чагаев WBA версияси бўйича бир йил аввал Грознийда қўлга киритган чемпионлик мақомини биринчи марта ҳимоя қилди. Германиянинг Магдебург шаҳрида 11 июль куни 36 ёшли Руслан Чагаев жаҳон чемпиони унвонини ҳимоя қилиш учун Франческо Пьянетта билан рингга тушди. Жангнинг биринчи раундидаёқ Чагаев Пьянеттани нокаутга йўллаб, ғолибликни қўлга киритди.\nЧагаевнинг 11 июлдаги рақиби 30 ёшли Франческо Пьянетта WBA рейтингидаги ўта оғир вазндаги спортчилар орасида 12-ўринда туради. У карьераси давомида ўтказган жангларида фақат бир марта - 2013 йилнинг майида украиналик Владимир Кличкога мағлуб бўлган эди. Руслан Чагаев эса Пьянеттани мағлуб қилган иккинчи боксчи бўлди.\nБу билан Чагаев ҳисобидаги ғалабалар сони биттага кўпайиб, 34тага етди. Чагаев жангларини 21 марта рақибини нокаут қилиш билан якунлаган, у икки марта мағлубиятга учраган. Бир жанг эса дўранг натижа билан тугаган.


НАТО - BBC News O'zbek\n...да чоп этилган 6:00 31 август 20216:00 31 август 2021\nАфғонистон: АҚШ кетди, Толибон хурсанд, буни байрам қилмоқда - видео\nАҚШ Афғонистондаги 20 йиллик ҳарбий ҳозирлигига якун ясади. Сўнгги Америка аскари ҳам Афғонистонни тарк этди. Афғонистон яна Толибон бошқаруви остига ўтди.\n...да чоп этилган 8:32 27 август 20218:32 27 август 2021\nТолибон қудратга қайтишидан саноқли кунлар ўтиб, ИШИД яна Афғонистонда қонли ҳужумлар уюштиришга муваффақ бўлди. Гуруҳнинг Хуросон қаноти Кобул халқаро аэропорти ташқарисидаги қўшалоқ портлашга масъулиятни ўз зиммасига олди. Сўнгги йилларда Афғонистон бу икки жангари гуруҳ ўртасидаги қақшатқич жангларга ҳам саҳна бўлганди.\n...да чоп этилган 5:45 27 август 20215:45 27 август 2021\nАфғонистон: Кобулдаги қўшалоқ портлашнинг мудҳиш оқибатлари - суратлари чиқди\nКобул халқаро аэропорти ташқарисидаги қўшалоқ портлаш юзга яқин одамни ўлдирган. 150 дан ортиғини яралаган. Улардан аксарияти яна оддий одамлар бўлиб чиқишган. Жабрдийдалар орасида аёллар, болалар ва гўдакларнинг ҳам борликлари кўрилган. Дунёнинг аксарият етакчи давлатлари, БМТ, Нато ва Толибоннинг ўзи ҳам портлашларни кескин қоралашган.\n...да чоп этилган 5:59 25 август 20215:59 25 август 2021\nКобулда махфий учрашув: Мулла Бародар АҚШ Бош разведкачиси билан нимани гаплашди? Афғонистон\nТолибон сиёсий лидери пойтахт Кобулда АҚШ Марказий Разведка бошқармаси бошлиғи билан яширинча учрашгани айтилмоқда. Агар тасдиқланса, бу Толибон яна Афғонистонда қудратга қайтган сўнгги ўн кун ичида томонлар ўртасидаги энг олий даражадаги илк мулоқот бўлади. Улар нимани гаплашишди?\n...да чоп этилган 10:55 24 август 202110:55 24 август 2021\nАфғонистон: АҚШ қўшинлари яна қайтиши мумкинми? Америка ҳарбий базалари-чи?\nАҚШ Президенти 31 августдан кейин ҳам Афғонистонда қолишлари эҳтимолини назардан соқит этмади. Британия ҳам қолиш ниятини изҳор этди. Толибон вакили эса, бунга ўз муносабатларини узоқ кутдирмади. Буни "бежавоб" қолдирмасликларини айтди. Минтақадаги вазият буёғига қандай ривожланиши мумкин?\n...да чоп этилган 9:26 23 август 20219:26 23 август 2021\nМулла Бародар Кобулда, Толибон қандай қилиб шиддат билан яна қудратга қайтди? Афғонистон\nМулла Абдул Ғани Бародар Ахунд Кобулда. Янги инклюзив ҳукумат масаласини муҳокама этмоқда. У жорий пайтда Толибоннинг Афғонистонда бўлиб турган энг юқори мартабали лидери бўлади. Ҳаракат ҳали хорижий иттифоқ қўшинлари ҳозир экан, саноқли ҳафталарнинг бутун мамлакатни деярли қайта эгаллади. У бунга қандай қилиб муваффақ бўлди?\n...да чоп этилган 10:39 19 август 202110:39 19 август 2021\nҲибатулла Охундзода ёки Мулла Бародар - қай бир Толибон етакчиси қудратга келади? Афғонистон\nТолибон янги ҳукумат тузиш устида жиддий иш олиб бормоқда. Ўз ҳукуматини тез орада эълон қилишини ваъда қилган. Унинг инклюзив, аммо исломий бўлишини айтган. Ҳаракатнинг беш етакчиси бор. Афғонистонни уларнинг қай бири бошқариши мумкин?


Японияда роботлар ишлайдиган биринчи меҳмонхона очилди\n18:16 / 17.07.2015\nНагасаки префектурасида дунёдаги биринчи робомеҳмонхона очилди. Ушбу меҳмонхона ходимларининг асосий қисми сунъий интеллект соҳибларидир.\nHenn-na номли меҳмонхонада айни пайтда 10 нафар механик гуманоид ишламоқда: улардан 3таси ресепшнда маъмур, 4таси швейцар, 2таси хизматкор ва 1таси гардеробчи. Улардан ташқари, меҳмонхонада яна 10та одам ишлайди. Келажакда роботларнинг штатнинг 90 фоизини ташкил қилиши режалаштирилмоқда.\nРоботларни ишлаб чиқарган Koroko компанияси биринчи марта гуманоидларга инсон қиёфасини беришнинг уддасидан чиқди. Масалан, ресепшнда ишлайдиган роботларнинг кўриниши ёш япон қизларидан кўчирилган. Улар бир қанча интонацияга эга, шунингдек, меҳмонлар билан япон, хитой, корейс ва инглиз тилларида гаплаша олади.


Created on 12 May 2015\tHits: 6328\n“Ўрта асрларда Оттоман империяси (Усмоний турклар империяси Европада шундай аталган – М.О..) христиан динига эътиқод қиладиган Болқонда қонли солиқ солган – турклар ҳар беш боладан биттасини олиб кетарди. Ота-она меҳридан йироқ, бу ўғил болалар мусулмон дини асосида тарбияланар, улардан сара жангчи – янчарлар етишар, сўнг булар босқин қилиш ҳамда ўзларини туққан одамларни эзиш учун юборилар эди”, - деб ёзади Бьюкенен.\nЗамонавий давлатда хотирани ўчириш, бир бадиий асар қаҳрамони тили билан айтганда: “Ким ўтмишни бошқарса, келажакни бошқаради. Ким ҳозирги кунни бошқарса – ўтмишни бошқаради”, деган формула асосида олиб борилади, дейди у.\nАмерика ўтмишини ёритишга мутасадди бўлган кўпгина муассасалар шу пайтгача ифтихор манбаи бўлиб келган ўтмишни беаёв қоралай бошлади, қаҳрамонларни жиноятчи ва аблаҳларга чиқариб қўйди, деб куюнади Бьюкенен.\nГўдакнинг онага меҳри табиатан берилади, аммо ватанга бўлган муҳаббат тарбияланиши керак. Таълим олиш, ўқиш-ўрганиш орқали одам ўзининг халқи ва унинг ўтмиши, киндик қони тўкилган юрти ҳақида билиб олади. Иккинчи жаҳон урушидан олдин туғилганлар учун ватанга садоқат - одатий ҳол, ватанпарварлик – гўзал ахлоқий фазилат эди. Кейинчалик, “Ғарбнинг ҳалокати” муаллифи ўкинч билан таъкидлаганидек, ҳаммаси ўзгара бошлади.\n“Аввалги тарих” Бу фаслда Бьюкенен ва унинг тенгдошлари болалик даврида ўқиган ва умрбод ёдида сақлаб юрадиган тарихий лавҳалар эсга олинади. “Яқин ўтган кунларда, - деб ёзади у, - ҳар бир америкалик болакай Магеллан, Васко да Гама, Кортес, Генри Гудзон каби буюк саёҳатчиларнинг номларини, инсоният тарихидаги энг улуғвор экспедицияларнинг бирида Американи кашф этган, буюк сайёҳларнинг ҳам буюги ҳақли равишда Колумб эканини билар эди. Тарих бўйича барча дарсликлар унинг номи билан бошланарди. Католик мактабларида болаларга француз ва испан сайёҳлари, миссионерлари, шимолий америкалик авлиё оталар ... ҳақида сўзлаб беришар эди”.\nБундан кейин улар ўқиган даврларда сўнгги юз эллик йилдаги ғалабалар, Американинг гуркираб ривожланиши кўтаринкилик ва хушчақчақлик билан баён этилар экан. Фуқаролар урушига бағишланган дарслик бобларида Ли ва Жексон қўрқув билмас аскар ва олижаноб инсонлар сифатда тасвирланар экан. Кейин Америка ғарбининг забт этилиши (Бьюкенен, “истило этилиши” демаяпти) бошлангани, генерал Кастер бу замоннинг қаҳрамони бўлгани, Панама канали қазилгани, Эдисон, ака-ука Райтлар, Белл ихтиролари ҳақида ғурур билан сўзланар экан.\nКейинги сатрларда Бьюкененга хос ватанпарварлик меъёридан ошиб, муболаға косасидан тоша бошлайди. Унинг фикрича, кашф қилса бўладиган неки бор, барини америкалик олимлар ихтиро этган, қайсики уруш бўлган – АҚШ енгган экан…\n“Кейин Биринчи жаҳон уруши бошланди ва президент Вильсон йигитларимизни “дунёни демократияга мослаш” учун сафарбар этди... Кемаларимизни торпедодан ўққа тутиб уруш бошлаган Германияни биз (қаранг-а, бошқа ҳеч ким урушмаган – М.О) енгдик. Тез ўтмай, Япония сотқинларча Перл-Харбордаги флотимизга ҳужум қилди. Шунинг учун яна қўлга қурол олиб, Муссолини ва Гитлерни тугатишимизга тўғри келди; дарвоқе, католик мактабларида Сталин ҳам анави икковидан яхши эмаслигини уқтиришарди... Кейин оламни “атеистик коммунизм”дан қутқаришимизга тўғри келди”.\nАмерика тарихи, Бьюкененнинг фикрига кўра, шонли тарих, ҳозирги бошқа давлатлар ёки ўтмишдаги республикалар тарихига қараганда ҳам анчалик буюк тарих экан. “Хатолар бўлганми, кимгадир озор етганми? Шубҳасиз. Бошқача бўлмайди ва бўлиши ҳам мумкин эмас. Аммо Америка тарихида, мағлубиятлар ва қора доғларга қараганда, ғалабалар кўпроқ...”\n“Американинг умумтаълим мактаблари, зарур бўлганда, ўз мамлакатини ҳимоя қилишга қодир гражданин ва ватанпарварларни тарбиялаши лозим. Бу мактаблар болаларни Американи севишга ўргатиши керак... Ўз юртига муҳаббат қанча кучли бўлса, ўзини унинг бир парчаси сифатида ҳис қилишга, ўз мамлакати учун ўзини қурбон қилишга, керак бўлганда, жонини тикишга, халқини ўз оиласидек ҳимоя қилишга иштиёқ шунча кучли бўлади” – деб ёзади Бьюкенен. Бу фикрга эътироз билдириш қийин. Бироқ, ўз тарихини ҳаққоний ёритмай, ярим ҳақиқат билан болаларни ватанпарварлик руҳида тарбиялаш, ўз юрти, халқи, ўтмишидан самимий ифтихор ўрнига меъёридан ошган мағрурликни зўрайтириш ҳам самарасиз экани маълум.\n“Ғарбнинг ҳалокати” асарида эътироф этилишича, тўғрироғи, эътироз билдирилишича, ҳозирги Америкадаги “маданий тўнтариш” айнан тарихни замбаракдан ўққа тутишдан бошланган экан. “Халқни тугатишдаги дастлабки қадам – унинг хотирасини ўчиришдир. Унинг китобларини, унинг маданиятини, унинг тарихини йўқотинг. Сўнг кимдандир янги китоблар ёзишни, янги маданият ясашни, янги тарих ихтиро қилишни сўранг. Қарабсизки, халқ кимлигини ва ким бўлганлигини унута бошлайди”.\nБиз Ўзбекистон Президенти Ислом Каримовнинг “Тарихий хотирасиз – келажак йўқ” асарида билдирилган тарихий хулосалар, фалсафий мушоҳадалар, илмий ғоялар нақадар теран мазмунга, ҳаётий аҳамиятга эга эканини яхши биламиз. Аммо, уммон ортидаги айрим мутакаббир геосиёсий марказлар ўз стандартларини ўзгаларга тиқиштириш, бировларга ақл ўргатиш ўрнига бошқалардан ўрганиш йўлидан борса, ўзлари учун кўпроқ фойда бўлар эди.


Ўзбекистон Президенти муҳим иқтисодий ва ижтимоий лойиҳалар билан (...)\nЎзбекистон Президенти муҳим иқтисодий ва ижтимоий лойиҳалар билан танишди\nПрезидент Шавкат Мирзиёев бугун Тошкент шаҳрида кўп квартирали уй-жой фондини бошқаришни такомиллаштириш ва иссиқлик таъминоти тизимини ривожлантириш, маҳаллаларни ободонлаштириш ва кўкаламзорлаштиришга оид, ҳамда геология соҳаси ва кимё саноатидаги лойиҳалар билан танишди, деб хабар қилмоқда “Дунё” АА мухбири давлатимиз раҳбари матбуот хизмати маълумотига таяниб.\nКоммунал хизматлар миллионлаб аҳоли турмушига дахлдор масала. Илгари кўп қаватли уйларга хизматни фақат мулкдорлар ширкати кўрсатар, техника ва мутахассислар етишмаслиги сабабли унинг сифати паст эди. Бугунги кунда эса бошқа бошқариш шакллари ҳам жорий қилинган.\n2020 йилда тажриба тариқасида Тошкент шаҳрининг Юнусобод туманидаги 110 та кўп қаватли уй қонунчиликда белгиланган тартибда бошқарув компанияларига берилган эди. Бу тажриба 2021 йилда барча вилоят марказлари, Чирчиқ ва Ангрен шаҳарларида давом эттирилиб, 15 та бошқарув компанияси томонидан хизмат кўрсатиш йўлга қўйилган.\nМасалан, Навоий шаҳридаги 116 та кўп қаватли уйга битта бошқарув компанияси томонидан хизмат кўрсатилган бўлиб, муддати ўтган қарздорлик 2 баравар қисқарган. Бу компания 34 турдаги махсус техника олиб, аҳоли ва тадбиркорларга 20 дан ортиқ янги хизматларни йўлга қўйган.\nДавлатимиз раҳбари бу тизимни кенгайтиришни рағбатлантириш кераклигини, йил якунигача бошқарув компаниялари томонидан хизмат кўрсатишни Тошкент шаҳрининг барча хизмат сифати паст туманларида жорий этиш зарурлигини таъкидлади. Хизматларидан аҳоли рози бўлган ширкатлар ва уй-жойни бевосита бошқарувчилар бундан мустасно эканига алоҳида эътибор қаратилди.\nБу ишларни тизимли ташкил этишимиз лозим. Ахир бу одамларимизнинг кундалик муаммолари, уларни ҳал этмасак, халқимиз биздан рози бўлмайди, - деди Президент.\nБунинг учун махсус ишчи гуруҳ жойларга чиқиб, уй-жой мулкдорлари ширкатлари фаолияти, аҳоли фикрларини ўрганади, ширкатлар ва бошқарув компанияларининг молиявий муаммоларини ҳал этиб боради.\nФаолияти ва молиявий аҳволи қониқарсиз бўлган ширкатлар ҳудудини очиқ танлов асосида бошқарув компанияларига бериш масаласини ўрганиш топширилди.\nУмуман, уй-жой бошқарув компанияларига муайян имтиёз ва енгилликлар берилиши қайд этилди. Жумладан, улар фойда ва мулк солиғидан озод этилади, ижтимоий объектларга аутсорсинг асосида хизмат кўрсатиш учун тўғридан-тўғри шартнома тузишга рухсат берилади, махсус техника ва ускуналар сотиб олишга 90 миллиард сўм кредит ажратилади ва фоизларининг бир қисми қоплаб берилади, импорт қилинадиган ускуна ва техникаларга божхона божлари келгуси 3 йилда “ноль” ставкада қўлланилади, тугатилаётган ширкатларнинг муаммоли кредитлари 3 йилга музлатилади.\nУй-жой коммунал хизмат кўрсатиш вазирлигига бундай ишларни барча ҳудудларда ташкил этиш вазифаси қўйилди.\nТақдимотда 2022 йилда иссиқлик таъминоти тизимида амалга ошириладиган лойиҳалар тўғрисида ҳам маълумот берилди.\nХусусан, жорий йилда 10 та қозонхонани модернизация қилиш ва 2 та янги қозонхона қуриш, 120 километр иссиқлик тармоқларини янгилаш, натижада 24 минг 400 та хонадон ва 51 та ижтимоий соҳа объектларининг иссиқлик энергияси таъминотини яхшилаш режалаштирилган.\nДавлатимиз раҳбари ҳар бир маҳалланинг иқтисодий, ижтимоий, илмий маркази бўлиши кераклигини айтган эди.\nТақдимотда шу борада Тошкент шаҳрида амалга ошириладиган ишлар ҳақида ахборот берилди. Қайд этилганидек, маҳаллаларда болалар ва спорт майдончалари қурилади, йўлаклар тартибга келтирилиб, дарахтлар экилади. Бунинг учун 579 та маҳалланинг ҳар бирига бюджетдан 1 миллиард сўмдан ажратилган.\nПрезидентимиз бу маблағдан самарали фойдаланиш, зарур бўлса, маҳаллий бюджетдан қўшимча ресурс йўналтириш бўйича кўрсатма берди. Бошқарув компанияларини жалб қилиб, 2 мингта кўп қаватли уйларни жорий ва капитал таъмирлаш кераклиги айтилди.\nМаълумки, юртимизда “Яшил макон” умуммиллий лойиҳаси амалга оширилмоқда. Хусусан, бу йил пойтахтимизда 1 миллион туп манзарали ва мевали дарахтлар экиш режалаштирилган. Тақдимотда шу борадаги ишлар ҳақида туманлар ва кўчалар кесимида маълумот берилди.\nТақдимотда Миллий боғ ҳудудида барпо этилиши режалаштирилган Давлат санъат музейи лойиҳаси, хусусан, дунёга машҳур “Ателье Брукнер” архитектура бюроси томонидан тайёрланган кўргазмалар, экспозициялар ва бошқа хоналарнинг жойлашуви режаси кўриб чиқилди.\nГеология соҳасида амалга ошириладиган ишлар тақдимотида юқори технологик металлар қазиб чиқариш режалари баён қилинди. Жумладан, мис, ноёб металлар, магний, литий ва графит захираларини ўзлаштириш, углевород хомашёси бўйича қидирув ишларини кенгайтириш масалалари кўриб чиқилди.\nДавлатимиз раҳбарига мамлакатимиз кимё саноатида амалга ошириладиган лойиҳалар тўғрисида ҳам ахборот берилди.\nХусусан, умумий майдони 31 гектардан ортиқ “Чирчиқ” кимё индустриал технопарки барпо этилмоқда. 2022 йилда технопарк ҳудудида жами 16,5 миллион долларлик лойиҳаларни амалга ошириш, жумладан, полимер термоэластопласт компонентлари, кўпиктирилган полипропилен, микробиологик препаратлар, қоғоз, косметика маҳсулотлари ишлаб чиқаришни йўлга қўйиш мўлжалланган.\nТошкент вилоятида фосфорли ва мураккаб турдаги минерал ўғитлар, “Навоийазот” негизида эса калий нитрат ва сульфат, метанолдан пропилен ва бошқа кимёвий маҳсулотлар ишлаб чиқаришни ташкил этиш, соҳага рақамли технологияларни жорий қилиш, Кимёвий илмий-ишлаб чиқариш ва таълим кластерини ташкил этиш лойиҳалари кўриб чиқилди.\nМутасаддиларга тақдимот қилинган лойиҳаларни ўз вақтида ва самарали амалга ошириш юзасидан кўрсатмалар берилди.


Террорчилик ҳаракати аъзоси бўлган аёллар фарзандлари билан Ўзбекистонга қайтарилди (видео) - Zamin.uz\n15:00 / 04.08.2018\nТинчлик-осудаликнинг қадрига етмай олисдан бахт излаганлар нимага эришяпти? Бу ҳақда бири 20 йил, иккинчиси 7 йил илгари яқинларининг қистови билан Ўзбекистонни ташлаб, бегона юртларга чиқиб кетган аёлларнинг аччиқ қисмати ҳақида “Ёшлар” телеканалида лавҳа кўрсатилди.\n1973 йил Хива шаҳрида туғилган Зумрад Аллаберганова 1997 йилда турмуш ўртоғининг қистови билан “Ўзбекистон ислом ҳаракати” террористик ташкилотига аъзо бўлган. У ўз юртини ташлаб Тожикистон орқали Афғонистонга, у ердан сўнг, Покистонга ўтиб кетган. Зумрад Аллаберганова умрининг энг мазмунли йилларини сарсон-саргадонликда, минг бир азоб билан ўтказди. Бир эмас бир неча бор эрга тегиб, уларни жанггоҳларда тупроққа қўйди.\n“Ўзбек аёллари жуда кўп ичимизда. Уларнинг ҳаммасини сабр-косалари тўлган. Лекин қайтишнинг иложи йўқ. Майли бомба келиб тушадими, ўқ тегадими, деб ўтиришипти. Орамизда еттимлар кўп. Пулга учган десангиз, пул йўқ у ерда. Бир йиллаб, бир ярим йиллаб бир тийинсиз қўяди. Ҳижратга чиқсанг жаннатий бўласан деган сўзларга учяптилар”, дейди З.Аллаберганова.\nРасмийлаштириш ишлари тугаганидан сўнг, улар Термиз шаҳридаги Вояга етмаганларга ижтимоий-ҳуқуқий ёрдам кўрасатиш марказига олиб борилди. Бу ерда малакали шифокорлар томонидан тиббий кўрикдан ўтказилди.\nҲар икки аёл ҳам тилхат орқали яқинлари бағрига қайтарилди.\nУшбу воқеалар акс этган видеолавҳани қуйидаги ҲАВОЛА орқали кўришингиз мумкин.\nҲозирда тергов-суриштирув ишлари олиб борилмоқда. “Замин” янгиликларини “Facebook”да кузатиб боринг\nЯнгиликлар » Жамият » Террорчилик ҳаракати аъзоси бўлган аёллар фарзандлари билан Ўзбекистонга қайтарилди (видео)


Эски динга итоат қилувчи ураллик казаклар Қорақалпоғистонда яшашда давом этаяптилар - Фарғона.Ру ахборот агентлиги\n20:02 msk, 12 Июль 2020\n16.11.2006 10:39 msk\nЭски динга итоат қилувчи (старовер) чол Савин. © “Фарғона.Ру” АА фотоси\nОрол денгизи жанубий қирғоқларига дастлаб кўчиб келган руслар Урал казак қўшини ичида чиққан исён бостирилганидан кейин император Александр II фармони билан 1875 йилда Уралдан сургун қилинган старообрядчилар бўлган. Бугунги кунда Қорақалпоғистонда ўз аждодларининг анъанавий эътиқодларига ва патриархал турмуш тарзига содиқ бўлган ураллик казакларнинг унча катта бўлмаган жамоатлари сақланиб қолган.\nЕвропа ва Осиё чегарасидаги рус кишиларининг эрксевар жамоати XV асрда пайдо бўлганди, ўшанда патриарх Никоннинг черков ислоҳотларини қабул қилишни истамаган деҳқонлар Ёйиқ (Урал) дарёсига қоча бошлагандилар. Кейинчалик уларга қочоқ қароллар ва қуллар, ҳатто татар, бошқирд, қолмиқ ва қозоқлардан иборат бошқа дин вакиллари ҳам келиб қўшила бошлаганлар. Урал қўшини чегараларни қўриқлаш ва ҳарбий юришларда иштирок этиш учун юзлаб аскарларни етказиб бериб, Россия Империяси тахтига кўп хизмат қилган.\nУч юз йил давомида турк халқлари билан ёнма-ён яшаган казаклар овчилик ва отбоқарлик билан шуғулланганлар, балиқ тутганлар, истеҳкомларда хизмат қилганлар, савдо карвонларини қўриқлаганлар, Осиё ичкарисида рус элчилари ва илмий экспедицияларини кузатиб борганлар. Аммо 1874 йилда чиқарилган ва ураллар эркларини ўта чеклаб қўйган “Урал казак қўшинини бошқариш тўғрисидаги низом” уларни исёнга оёқлантирган. Мазкур исён шафқатсизларча бостирилган. Икки ярим мингдан зиёд энг бўйсунмас исёнчиларни, айниқса, старообрядчилик мазҳабига мансуб кишиларни 1875 йилнинг 18 апрелида Александр II ўз фармони билан уларни казаклик ҳуқуқларидан маҳрум қилган, қўшин таркибидан чиқарган ва яқиндагина забт этилган Хива хонлиги чегарасидаги қишлоққа сургун қилиб юборган.\nКўчириш 1875 йилда бошланиб, одамлар Казалинскдан аввал Первоначальное қишлоғига, кейин эса Петроалександровск (ҳозирги Тўрткўл), Чимбой, Қўнғирот, Нукусга кўчирилганлар. Казаклар аввалдан иккитиллиликка ўрганиб қолганлари учун янги ерга тезда кўникиб кетганлар. Табиий шароит ҳам уларга маъқул келган. Улар Амударёнинг қирғоқларида овчилик ва балиқчилик билан шуғуллана бошлаганлар. Ўзларининг каттакон қайиқларида улар Мўйноқдан Чоржўйгача юк ва йўловчиларни ташиганлар, Самарқанд, Туркистон, Ашхобод, Марғилон шаҳарларида балиқ, нон, чорва ҳайвонлари, шакар ва керосин сотганлар. Улар орасида бир нечта пахта заводи эгалари ҳам пайдо бўлган.\n1920 йилда Хивада ўз ҳукмронлигини ўрнатган совет ҳокимияти староверларнинг хусусий мулкларига ҳужум уюштирган ва уларнинг диний қадриятларини йўқ қилмоқчи бўлган. Бунга жавобан казаклар Чимбой республикасини тузганлар, уларни Омскдан адмирал Колчак қўллаган. Қизил комиссарлар вазият устидан назоратни йўқотиб қўймаслик учун қатағонларни кейин қолдиришиб, вақтинча ён беришга мажбур бўлганлар. Аммо ҳатто коллективлаштириш ва 30-йиллардаги террор ҳам казак жамоатлари бирлигини охиригача парчалаб ташлай олмаган.\nСтарообрядчилар Қорақалпоғистонга келганларидан кейин ҳам ўз эътиқодларини ўзгартирмаганлар. Жамоат аъзолари Жомеъ черкови атрофида жам бўлганлар. Оила бошида “старшой” турган, ҳокимият оиладаги катта ўғилга ўтиб келаверган. Оиладаги катта аёл хўжаликни бошқарган. Ўғилларга келин танлаш ота-оналарнинг ажралмас ҳуқуқи бўлиб қолган. ХХ аср бошларида уралликларнинг қариндошлик давраси жуда катта бўлган. Никоҳнинг қонунийлиги фақат куёв ва келин бир динга мансуб бўлган тақдирда ўтказилажак никоҳ маросими ва ота-оналарнинг оқ фотиҳасидан кейингина тан олинган.\nҲозир бу қоидалар бироз юмшаган ва ёш казаклар баъзан фақат ўз динига мансуб кишиларгагина эмас, бошқа дин ва миллат вакилларига ҳам уйланаверадилар ёки турмушга чиқаверадилар. Аммо ортодоксал старообрядчи оилаларда ҳали ҳам қадимги маросимларга риоя қилган ҳолда тўй ўтказадилар. Дафн ва марҳумни ёдлаш маросимлари ҳам дахлсиз сақланган. Марҳумларни “уралликлар” қабристонига дафн этадилар. Тамаки, алкоголли ичимликлар, саримсоқ, чой ва қаҳва, шунингдек, оила аъзолари томонидан сўйилмаган мол гўштини истеъмол қилишга қўйилган таҳқиқ ҳам сақланиб қолган.\nЎзбекистонда ягона бўлган Нукусдаги старообрядчилар черкови бош руҳонийси Савин Иванович Макарчевни, одатга кўра, жамоат йиғинида сайлаганлар. Бир гал Савин чол ўз жамоати эҳтиёжларини баён қилиб, Россия президентига мактуб ёзгани учун унга “Путин” деб лақаб қўйиб олганлар.\n- Менга кейин президент маъмуриятидан жавоб келди. Улар, ҳужжатларни тўғрилаб келаверинглар, янги ерга ўрнашишингизга ёрдам берамиз, деб ёзибдилар. Лекин бир ўзим қаёққа ҳам борардим? Бу ерда қавмим, қариндош-уруғларим бор, яқинларимнинг қабри бор. Шу ерда туғилдим, шу ерда ўламан, - дейди Савин Иванович.\nУралликлар Қорақалпоғистонда маҳаллий аҳоли билан доим тинч-тотув яшаганлар. Пасха байрами пайтида қўшниларни меҳмон қилишга етарли қилиб калланонлар пиширганлар, қўшни болаларни хурсанд қиладиган тухумларни эса юзталаб бўяганлар. Старообрядчилар оиласидан чиққан кишилар маҳаллий мактабларда ўқитувчилик қилиш учун қорақалпоқ тили ва адабиёти факультетларига кирган ҳоллар ҳам тез-тез учраб турарди.\nОрол фожеаси бошланганидан бери казакларни қайтадан Россияга, асосан, Волгоград вилоятига кўчира бошлаганлар. Аммо у ёққа фақат ёшлар кетмоқдалар. Қариялар эса аждодлар қабри ва иконаларни сақлаш билан бандлар. Ахир уларни бегона қўлларга, ҳатто православ черкови руҳонийларига ҳам топшириб бўлмайди-да.


11:02 25.06.2019 (Янгиланган 11:04 25.06.2019)\nТОШКЕНТ, 25 июн - Sputnik. Президент мактабларига саралаш босқич имтиҳонлари 26 июнь - 3 июль кунлари бўлиб ўтади. Бу ҳақда Халқ таълими вазирлиги ахборот хизмати хабар қилди.\nҚайд этилишича, 1-22 июнь давомида жами 28 446 нафар талабгор ҳужжат топширган. Шундан 9260 таси (32,5%) онлайн, 19 186 нафари (67,5%) эса офлайн усулда, яъни бевосита қабул марказлари орқали ҳужжат топширган.\nПрезидент мактабларига саралаш босқич имтиҳонлари (pre-selection) 2019 йил 26 июнь - 3 июль давомида бўлиб ўтади.\nҚуйидаги ҳавола орқали саралаш босқич имтиҳонлари (pre-selection) бўлиб ўтадиган бино манзиллари билан танишишингиз мумкин.


Фото: Япония қўғирчоқлари ва гравюралари кўргазмаси\n17:28 / 10.09.2015\n10 сентябрь куни Ўзбекистон Тасвирий санъат галереясида Япония қўғирчоқлари ва гравюралари кўргазмаси иш бошлади. "Газета.уз" нашри фотомухбири кўргазманинг очилиш маросимида иштирок этди ва фотожамланма ишлади.\nҚадим замонлардан бери Япония кундалик ҳаётининг бир бўлаги бўлиб келган қўғирчоқлар кўргазмаси 14 та гуруҳга бўлинган 70та экспонатни ўз ичига олади.\n«Эдонинг 100та машҳур кўриниши» гравюралари кўргазмаси XIX асрда яшаб ижод қилган таниқли япон рассоми Ҳиросагэ Утагаванинг (1797-1858) Эдо шаҳрига (Токионинг эски номи) бағишланган репродукциялар туркумидан иборат.\nКўргазма 3 октябрь кунигача давом этади.


Наманганда коронавирусни даволаш ва тақсимлаш маркази қайта очилди - Darakchi\nНаманганда коронавирусни даволаш ва тақсимлаш маркази қайта очилди\nЖАМИЯТ 11.07.2021, 11:59\nНаманган вилоятида бугунги кундаги мавжуд эпидемиологик вазиятдан келиб чиққан ҳолда коронавирус инфекциясига чалинган беморларни марказлашган ҳолда даволаш, уларга тезкор ва сифатли тиббий хизмат кўрсатиш мақсадида ўтган йили вилоят марказидаги “Баркамол авлод” спорт мажмуасида ташкил этилган даволаш ва тақсимлаш маркази фаолияти қайта тикланди. Бу ҳақда Ўзбекистон Миллий ахборот агентлиги хабар бермоқда.\nУшбу марказда ҳозирги кунда бир вақтнинг ўзида 400 беморни даволашга мўлжалланган “койка”лар ташкил этилган. Шунингдек, оғир реанимацион ҳолдаги беморларни даволаш учун ҳам шароитлар яратилган.\n"Марказда ҳар қандай ҳолатда ҳам электр энергияси, ичимлик суви ва кислород узилмаслиги керак. Барча электр генераторлари доимо шай туриши, кислород захиралари аввалдан етказиб берилиши шарт", – деди вилоят раҳбари.\nҚайд этиш жоизки, ҳозиргача “Covid-19” инфекцияси аниқланган беморлар Наманган шаҳрида жойлашган вилоят юқумли касалликлар шифохонасида даволанаётган эди. Аммо бугунги кунда вилоятда касалликка чалиниш ҳолатлари ортиб бораётганлиги сабабли марказни қайта очишга тўғри келди. Айтиш мумкинки, фаолияти қайта тикланган марказда турли ҳудудлардан келтирилаётган беморларни даволаш учун барча зарур тиббий жиҳозлар мавжуд. Дори воситалари захираси яратилган. Ҳозирда 100 нафарга яқин малакали тиббиёт ходими марказда фаолият олиб бормоқда.\nМаълумот ўрнида, Наманган вилоятида деярли ҳар куни ўнлаб кишиларда “Covid-19” инфекцияси аниқланмоқда. Биргина, 2021 йилнинг 8 июль кунида 23 киши коронавирусга йўлиққан.\nАйни вазиятда эса вилоятдаги соғлиқни сақлаш муассасаларида аҳолини “Covid-19” инфекциясига қарши вакцинациялаш тадбирларига алоҳида эътибор қаратилмоқда. Жумладан, 8 июль куни шаҳар ва туманларда 19 минг 260 дозада эмлаш ишлари амалга оширилди.\nЭътиборлиси шундаки, Наманган вилояти жами эмлаш бўйича Республикада энг юқори кўрсаткичга эга бўлиб турибди. Жорий йилнинг апрель ойидан бошланган эмлаш тадбирларида аҳолига ҳозирга қадар 574 минг 236 дона доза қўлланилган.


Дунёдаги илк телекўрсатув қайси эканини биласизми? - 10 Сентября 2018 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2018 » Сентябрь » 10 » Дунёдаги илк телекўрсатув қайси эканини биласизми?\nДунёдаги илк телекўрсатув қайси эканини биласизми?\nЗамонавий хонадонни телевизорсиз тасаввур этиш мушкул. Бироқ цивилизациянинг бу ютуғини бизга кимга совға қилгани ҳақида ўйлаб кўрганмисиз? Биринчи кўрсатув қачон пайдо бўлгани ҳақида-чи? Бугун айнан шу ҳақида сўз юритамиз.\nМаиший техниканинг бу предмети кашфиётчисининг аниқ исмини айтиш мушкул. Ахир уни ишлаб чиқиш устида бир неча киши иш олиб борган. Бироқ олим Пауль Нипковни эслаб ўтмасликнинг иложи йўқ. Айнан у сабабли махсус тирқишли диск яратилган. Бу қурилма тасвирларни экранга узатиш учун сканер қилган. У XIX аср бошларидаги илк телевизорларнинг ажралмас қисми эди.\nБу инновациядан илҳомланган шотландиялик олим Жон Берд механик телеприёмникни яратди. Уни кўп миқдорда ишлаб чиқариш мақсадида айнан шу номдаги корпорацияга асос қолди. Ўша пайтдаги телевизион тизим замонавий вариантга ўхшамасди: у фақат суратни кўрсатарди, овозни етказиб бермасди.\nБироқ Бреднинг ТВ-қурилмалари BBC радиосидан фойдаланиш имконини берадиган ўртача узунликдаги тўлқинга яхши созланарди. Бу Бред телевизорларининг афзаллик жиҳати эди. Айнан шу ўзига хослик бўлажак телеузатиш келажагига айланди. Илк эшиттириш эфирга 1924 йилда чиқди. Жон ўз қурилмасини Сохо дўконларидан бирида намойиш этишга қарор қилди.\nТасвир жуда кичик бўлган – гугурт қутичасининг ярмидан катта бўлмаган. Бундан ташқари, тасвир сифати ва кенгайтмаси жуда ёмон бўлган, шунингдек, доимий равишда титрарди. Ярим тонларнинг барибир ранг бўлиб кўрингани сабаб актёрларнинг юзи аниқ кўринмасди.\nБреднинг дебюти муваффақиятсиз бўлганига қарамай, у ортга чекинмади. Иккинчи уриниш 1926 йилда амалга оширилди. Ана энди буни тўлиқ телесеанс деб аташ мумкин эди. У оммани ҳайратга солди. Ахир улар илгари бунга ўхшаш нарсага гувоҳ бўлишмаган.\nОлим шу билан тўхтади деб ўйлайсизми? Албатта йўқ. Икки йил ўтгач, у дунёга ҳақиқий рангли телевизорни тақдим этди ва яна бир роликни рангли тарзда намойиш қилди. Демак, унинг номини рангли телевидение илк кашфиётчилари рўйхатига киритиш мумкин. Кенг омма телевизордан тахминан 30 йилдан кейин фойдалана бошлади.\nКатегория: BAXS - TORTISHUV / FIKR MULOHAZA | Ko'rganlar:: 13 | Добавил: www.BePuL.NeT | Теги: #newsuz, #xabarlar, #Yangiliklar, #ahborot, #новости, #uznews, #news, #habarlar, #Yangilik | Рейтинг: 0.0/0


Kutubxona - Said Ahmad. Dum (hikoya) / Kiril\nSiz shu sahifadasiz: Said Ahmad. Dum (hikoya) / Kiril\nАсар номи Дум (ҳикоя)\nЗайнобиддин ўйлаб қараса, шу кунларда ўқитувчиларнинг моянасига барака кириб, тирикчиликлари бинойидай бўлиб қопти. Эски касбига қайтишни ният қилиб қўйди. Шу мақсадда ариза кўтариб маорифга борди. Маориф мудири уни яхши танийди. Бир вақтларда ўзи ўқитган. Еттинчи синфни битирганида бирга тушган фотосуратлари ҳам бор. Зайнобиддин кўзойнак тақиб, каттакон портфелни тиззасига қўйиб, ўртада ўтирибди.\nМаориф мудири аризани ўқиб бўлгач, сўради:\n— Эски касбга қайтмоқчи бўпсизда, домла?\n— Шундоқ, шундоқ, ўқитувчиликнинг хумори тутиб қолди. Илминг бўлгандан кейин, педагогика мутахассиси чидаб туролмас экансан, киши. Бизда бор илмдан ёшлар баҳраманд бўлиб, борини олиб қолсалар, деган ниятда...\n— Аслида шу касбни чакки ташлаб кетгансиз, домла. Энди қандай бўларкин, ўқитувчилик методикаси анча олдинга ўтиб кетиб қолган, ундан кейин...\nЗайнобиддин сўз бермади.\nЗайнобиддин бу гал ҳам бўш келмади.\n— Ёзув-чизувдан бўлмаса ҳам, жуғрофияданми, бадантарбияданми дарс бериб турсам. Пенсияга чиққунча эрмак, дегандай. Стаж куймаса бўлгани бизга.\nИкковлари жим қолишди. Маориф мудири қаттиқроқ бир гап айтай деса ёши катта одам, унинг устига, ўзига бир пайтлар дарс берган, ҳар қалай ўқитувчиси. Кўнглидан аллақанча гаплар ўтди; «шу пайтгача қайси ковакда ётдингиз, ўқитувчиликни севаркансиз, нега ташлаб кетдингиз, пул чиқади, деб минг хил ишга бошингизни урдингиз. Энди пенсия зарур бўлиб келдингизми?»\nБу гаплар фақат маориф мудирининг кўнглидан ўтди холос, тилига чиқазмади. Яхшиликча муомала қилмоқчи бўлди:\n— Домлажон, сиз айтган жуғрофия, бадантарбия дарсларини олий маълумотли ўқитувчилар беришяпти. Ҳали ҳам бўлмаса ошхонага боринг. Агар хўп десангиз, эски шогидлик ҳурмати, мактаб буфетини гаплашиб берай.\n— Пенсияга маорифдан чиқазадами?\nУйига келса, ўғлининг ўқитувчиси кутиб ўтирган экан. Иншодан ўғли икки олибди. Зайнобиддиндан анча койинди:\n— Домлажон, ўзингиз ўқитувчи бўлган одамсиз. Болангизнинг дарсларидан хабар олиб турсангиз бўларди. Жуда ўйинқароқ, дарс пайтида тилини чиқариб, болаларни кулдириб ўтиради.\nЗайнобиддин ўзи диққати ошиб келган, унинг устига бу кўнгилсиз гап жаҳлини чиқарди:\n— Менга қаранг, муаллим бола. Биз ҳам бола ўқитганмиз. Аммо бирон марта ўқувчининг уйига йиғлаб бормаганмиз. Ҳукуматнинг моянасини олгандан кейин, дурустроқ ўқитиш керак. Болани ўзига тортолмаган ўқитувчи бошқа ҳунар қилса ҳам бўлади, сизга маслаҳатим шу.\n— Бундоқ дейишга асосингиз йўқ. Биз уруш йилларида, халққа дармон бўлсин, деб ошхонага ўтганмиз ва фидокорона хизмат қилиб, ватан олдидаги бурчимизни шараф ила адо этганмиз.\nЎқитувчи ундан тайинли бир гап чиқишига кўзи етмагач, индамай чиқиб кетди. Аммо Зайнобиддин ғазабга минди. Ўғлининг бир пой қулоғини икки буклаб чўзди:\n— Дарс пайтида тилингизни чиқазадиган бўлдингизми? Мени иснодга қолдирадиган бўлдингизми? Тур ўрнингдан, дарсингни қил, иншодан тайёрлан. Ўзим имтиҳон қиламан сени.\nБола кўзда ёш билан ўйга кириб кетди. Зайнобиддин хотинига ўшқирди:\n— Телевизорни ўчир! Дарсни қилмагунча телевизор кўриш йўқ.\nШундан кейин Зайнобиддин оталик ва педагогик бурчини ўтаган бўлиб, сўрига ёнбошлади. Сал ўтмай, ўғли дафтар кўтариб чиқди.\n— Дада, «шубҳа» деганда думли «х» ёзиладими, ё думсиз «х»?\nЗайнобиддиннинг думли «х» га сира иши тушмаган эди. Ўйланиб қолди.\nУ ўқиган, ўқитган пайтларда думли «х» йўқ эди. У жуда ақл ишлатаётгандай, пешанасини тириштириб турди-да, жавоб қилди:\n— Ҳалигача «х»нинг думини билмайсану, еттинчи синфда ўқиб юрибсанми, ўзинг ўйлаб топ! Билмасанг кейин айтиб бераман.\nБола бурнини тортиб, яна кириб кетди. Шу баҳонада Зайнобиддиннинг ўзи ҳам «х«нинг думи бор йўқлигини билиш учун кўзойнак тақиб, газетадан «шубҳа» сўзини қидира бошлади. Ҳафсаласи пир бўлиб, газетани ёнига ташлаб, ёнбошлади.\nБола яна чиқди.\n— Дарсимни тамом қилдим, энди айтиб беринг. «Шубҳа»га дум қўймай қолдирдим. Агар думи бўлса, қўяй, бўлмаса ўзи тураверсин.\n— Тураверсин, — деди Зайнобиддин. — Принтсипиални айтмайман, эртага ўқитувчинг билан ўзим гаплашаман. Бор тўшагингга ёт.\nБола хафа бўлиб, кириб кетди. Зайнобиддин телевизорни қўйди. Қараса «Шубҳа» деган кино энди бошланаман деб экранга ёзилиб турган экан. Яна ўчирди. Ҳовлига чиқиб, айвонда ётган боласини чақирди.\nБола уйқули кўзларини ишқаб, дафтарини олиб чиқди. Зайнобиддин кўзойнагини тақиб, қўлида қалам билан ўғли тўлдирган вараққа кўз югуртириб «шубҳа» сўзларидаги «х» ҳарфларига дум қўйиб чиқди.\n— Мана, тўғрилаб қўйдим. «х»га дум қўйиш шарт. Эртага беш олмасанг, мендан кўр.\nШундоқ бўлди. Эртасига ўғли икки олиб келди. Зайнобиддин телевизордаги ёзувга дуруст қарамаган экан, «х«нинг ўнг оёғига эмас, чап оёғига дум қўйипти. Ўқитувчиси, шу пайтгача «х»нинг қайси оёғига дум қўйишни билмабсан, деб икки қўйган экан.\nЗайнобиддин эртасига яна маорифга борди ва буфетчиликка рози бўлиб, бошқатдан ариза берди.\n"http://www.kutubxona.com/wiki/index.php?title=Said_Ahmad._Dum_(hikoya)_/_Kiril&oldid=13104" dan olindi


Фойдасидан кўра зарари кўпроқ… — Фарғона шифокори\nИхчамгина, қулай ва енгил матоҳ бўлган телефон узоқни яқин, кўнгилни хотиржам қилувчи, ҳар кимдан хабардор этувчи дастёр ёнингизда. Аммо кўп жиҳатдан ёшлар (ўқувчи, талабалар) тарбияси ва саломатлигига жиддий зарар етказаётган, қимматли вақтини ўғирлаётган бу микротўлқинли анжом – алоқа воситасининг ижобий ва салбий хусусиятларини бир тарозига солиб кўрайлик.\nТелефоннинг фойдаси: хоҳлаган одамингиз билан, истаган вақтингизда, у қаерда бўлмасин, алоқа боғлаб суҳбатлаша оласиз. Содир бўлган воқеадан огоҳ, шу билан бирга, кўнглингиз хотиржам бўлади. Ишингизни тезроқ ҳал қиласиз. Лекин бу матоҳнинг юқоридаги фойдаларидан кўра, зарари кўпроқ бўлса керак?!\nАввало, телефондан чиқаётган нур инсон мия ҳужайраларига жиддий таъсир қилиб, уни турли хавфли касалликларга дучор этади. Биламизки, мия инсоннинг энг асосий бошқарув органи ҳисобланади. Телефонни ишлатиш керак, фақат меъёрида ва зарурат пайтида. Аммо бугунги кунда телефон ўсмирларимиз ҳаётидаги муҳим воситалардан бирига айланган. Кўча-кўйларда юрганимизда ажиб ҳолатларни кўриб, ҳайрон қоламиз. Ёш йигит-қизларнинг қўлидан телефон тушмайди. Аллақандай ножўя сўзлар билан жамоат жойларида ҳам юзсизларча гаплашиб турадилар. Бизнинг асл ўзбек йигит-қизларига шу хосми?\nСўнгги вақтларда «наушник», «блуте» деган матоҳларни қулоғига тақиб юриш «мода» бўлган. «Наушник» тақадида, ташқи томондан келаётган овозни эшитмайди. Бу ҳолатда кўча-кўйда юрилса, бахтсиз ҳодисаларга сабаб бўлиши мумкин-ку!\nКўпинча, бир ҳолатнинг гувоҳи бўламиз: фарзандлар ота-онасидан телефони «мода»дан қолганлиги туфайли, янги русумдагисини олиб беришни талаб қилади. Баъзи ота-оналар эса, «янгисидан бўлса, янгисидан-да», деб олиб берадилар-у, оқибатини ўйламайдилар. Ахир телефон болага нима учун керак? Мактабда, уйда ёки бошқа жойдалигини билиш учун керак, холос. Бунга телефоннинг нима алоқаси бор? Аслида, авваллари телефонсиз ҳам ҳаёт бир текисда ўтган-ку? Тўғри, ҳозир техника асри, техника имкониятлари чексиз. Телефондан фойдаланиш керак. Аммо меъёрни унутмаслик лозим. Аввало, ўзингиз ва фарзандларингиз саломатлигини асранг!\nҲозирги кунга келиб бутун дунё уяли алоқа абонентларининг сони 1,9 мил-лиард-ни ташкил қилади. Юртимизда деярли ҳар икки кишининг бирида уяли телефон мавжуд. У орқали биз сўзлашамиз, SМS, ММS мактублар алмашамиз, интернет ва шу каби кўпгина нарсалардан фойдаланамиз. Уяли телефондан фойдаланаётган инсонга унинг таъсири 15 сонияга қадар сезилмайди. Агар сўзлашув ва фойдаланиш вақтини оширса унда яққол ўзгариш сезилади, чунки альфа тўлқинлар мия фаолиятини ёмонлаштиради ва ўзининг тўлқин хусусиятларини намоён қила бошлайди, яъни хотира, диққатни жам қилиш шу каби омилларга бир оз вақтдагина таъсирини ўтказади. Инсон танасининг электромагнит нурланишларга энг таъсирчан қисми бош бўлиб, айнан шу соҳада сўзлашув олиб борилади. Шунинг учун у инсонда нурланиш жараёни тезлашишини яна ҳам орттиради. Мутахассислар сўзлашув жараёнидаги инсоннинг қон босимини ўлчаганида ҳар хил ёшдагиларда босим кўтарилиши аниқланган, лекин шу ёшдагиларнинг ичида 12 ёш атрофидаги болаларда қон босимининг кўтарилиши бироз кўпроқ бўлган. Минг афсуски, ҳозирги кунда уяли телефон фойдаланувчиларининг аксар қисмини ёшлар ташкил қилади. Шуни таъкидлаб ўтиш керакки, дунёда ҳар 20 та инсондан биттаси ушбу мобиль алоқа нурланишининг қурбонига айланмоқда. 2000 йилда Жаҳон соғлиқни сақлаш ташкилоти уяли телефонлар зарарига оид Европа парламентига тақдим этган ҳисоботида инсонларнинг саратон касалига чалинишида уяли телефонларнинг таъсири кучли эканини таъкидлаган эди. Немис Nova олийгоҳи мутахассислари камерали ва камерасиз уяли телефонларда электромагнит нурланиши бўйича тест ўтказишганда, камерали телефонларнинг нурланиши содда уяли телефонларга қараганда кўпроқ бўлган. Нурланиш асосан уяли телефондан сўзлашув вақтида чиқади, лекин «кутиш» ҳолатида у нурланишдан буткул халос бўлмайди, чунки уяли телефон база станциясига ўзининг тармоқ доирасида эканлиги, қўнғироқ, SМS ва шу каби маълумотларни қабул қилишга тайёр эканлиги ҳақида ахборот бериб туради. Буни тунда уяли телефонига «будильник» қўйиб, ёнида олиб ётадиган фойдаланувчилар билиб қўйишлари фойдадан ҳоли бўлмайди. Bluetooth фойдаланувчилари ҳам узоқ вақт давомида ундан чиқаётган бир неча мВт қувватнинг ҳам қулоқ ва мия фаолиятига бевосита таъсири борлигини унутмаслиги керак. Бу каби нурланишларни бутунлай йўқ қилишнинг иложи йўқ, чунки аллақачон уяли алоқа турмушимизнинг бир қисмига айланиб бўлган, лекин ундаги нурланишларни камайтиришнинг иложи бор. Бунда уяли телефоннинг турига, антеннасининг жойлашуви, узатиш қуввати, материали, фойдаланилаётган алоқа оператори, уяли телефонни ишлатиш тартибига эътибор бериш керак.\nУяли телефондан фойдаланиш тартибига келсак, уни сўзлашув вақтидаги «кутиш» ҳолатида қулоқда эмас, балки қўлда ушлаб туриш, шунингдек, метрополитенда, хизмат доирасидан ташқарида, зарур бўлмаса тунда, кераксиз пайтларда ўчириб қўйиш муҳим. Бундан ташқари, уст кийимнинг ичига солиб юриш тавсия қилинмайди. Уни иложи борича қўлда ва ён халтада олиб юриш лозим. Жамоат жойларида уяли телефондан фойдаланишни кечга сурган маъқул, чунки автобус ва одамлар гавжум жойда сўзлашганда фақат бир инсонни эмас, балки бир нечта инсонни электромагнит нурланиш билан зарарлаган бўлади. Шунингдек, уяли телефонни ёш болалардан узоқда тутиш керак.\nХулоса қилиб айтадиган бўлсак, электромагнит нурланиш инсон организмининг марказий нерв, иммунитет, эндокринологик, жинсий тизимларига ўзининг салбий таъсирини ўтказар экан. Демак, бу каби электромагнит нурланиш ҳосил қиладиган воситалардан фойдаланишни мўътадил ҳолатга келтириб олсак, ўзимиз ҳамда наслимиз соғлигини асраган бўламиз.\nТиббиёт янгиликларини «Телеграм»да кузатиб боринг.\n← «Саломатлик — инсон ҳуқуқи, уни таъминлашда ҳамшираларнинг ўрни ва истиқболи»\nЧекишга қарши бутун дунёда кураш қандай олиб борилмоқда? →\n08.03.2017 fsh.uz 1 035\n06.07.2017 fsh.uz 605


El tuz — Документ | Page 5 ЎЗБ (кирил)UZB (lotin)РУСENG\tБугун\nҲинд сериаллари ўзбек менталитетига зидми? “Ёшлар” телеканалида эфирга узатилаётган “Сенга ошиқман” (Ишани) сериалини Ўзбекистон Оммавий ахборот воситалари мониторинг маркази зарарли, деб топди....Давоми\n04.10.2015 524 0 Документ\nМалохат Эшонқулова. Озодлик радиосига берилган интервью Хозарасп туманининг Саноат қишлоғида Саноат хўжалигининг пахта даласида жойлашган шийпонида бўлдик. У ерда қишлоқ хўжалиги коллежи талабалари жойлаштирилган экан, ётоқ сифатида уларга берилган экан. Иккита йигит туриб ўчоқда чой қайнаётган экан. Биз ўқувчилар билан сухбатда бўлдик....\n02.10.2015 2139 0 Документ\n01.10.2015 1447 0 Документ\nАйғоқчилик… Ангрендан то Тошкентгача Бугун, 30 октябр куни, камида 4 нафар бўлган бир гуруҳ одамлар иккита машинада Ангрендан то Тошкентгача ҳуқуқ ҳимоячиси Дмитрий Тихонов ортидан юриб, пойлоқчилик қилишди. Дмитрий мажбурий меҳнат фактларини йиғиш билан фаол шуғулланиб келади. Ўзбек ҳукумати эса...\n30.09.2015 381 0 Документ\nВояга етмаганларнинг теримга чиқарилаётганига оид янги далиллар Кеча мажбурий пахта терими жумладан болалар эксплуатацияси авж олган Хоразм вилоятига рейдга чиққан ҳуқуқ ҳимоячилари Елена Урлаева ва Малоҳат Эшонқуловаларнинг қўллари қайириб олиб кетилгани фото ва видеокамералари тортиб олингани, жумладан ҳуқуқ ҳимоячиларини олиб юрган ҳайдовчининг ўғлини...\n30.09.2015 350 0 Документ\nЎзбекистонда пахтага мажбурлаш жиноятга тенглашди! Ўзбекистон Меҳнат вазирлиги ва Касаба уюшмалари федерацияси тарқатган, “Пахта — ризқ-рўзимиз!” сарлавҳали варақада жумладан қуйидаги сўзлар ёзилган. Пахта йиғим терими жараёнида мажбурий меҳнат ҳолатларига йўл қўйилмайди — огоҳ бўлинг! Мажбурий меҳнат ҳолатлари қонунга зид ҳисобланади ҳамда...\n26.09.2015 444 0 Документ\n22.09.2015 3271 0 Документ\nАъзам Фармонов: Қамоқдан мактуб Ўзим ҳақимда маълумот Нодемократик режим Мурожаат ҳуқуқи Демократик тузум ва сиёсий қарашлар Жаноб Бош Котиб! Мен Формонов Азамжон Турғунович 1978 йил туғилганман. 2001 йилдан Ўзбекистон Инсон Ҳуқуқлари Жамияти Сирдарё вилояти бўлими раисиман. Менга 2006 йилнинг 2...\n23.05.2015 707 0 Документ\nПицца тарқатувчи каби Ишдан бўшатилган Лента.ру ахборот сайтининг бош муҳаррири Галина Тимченко ўз касбини пицца тарқатувчининг иши билан қиёслади. Агар пиццада мурч бўлсаю, кимдадир бунга аллергия бўлса у айбдор эмас, деди. Журналист касбининг мантиғи ахборот узатиш тармоғи орқали бўлаётган...\n08.05.2015 342 0 ← Ранее


Германияда сайлов бошланди\n11:30 / 24.09.2017\nГерманияда бундестаг учун сайловлар бошланди. Тошкент вақти билан соат 11:00да сайлов участкалари очилган.\nAugsburger Allgemeine хабарида айтилишича, мамлакат бўйлаб маҳаллий вақт билан соат 18:00гача (Тошкент вақти билан соат 21:00)73,5 мингта сайлов участкаси фаолият кўрсатади.\nСайловда 61,5 млн сайловчи иштирок этиши кутилмоқда. Парламентда кўпчилик мандат учун Ангела Меркельнинг Христиан-демократлар иттифоқи ҳамда Мартин Шульц раҳбарлигидаги Германия Социал-демократик партияси ўртасида кураш кечади.\nСайлов арафасида ўтказилган сўнгги ижтимоий сўровлар сайловчиларнинг 35 фоизи Ангела Меркель етакчилигидаги ХДИ/ХСИ альянси учун овоз беришга, ўз-ўзидан, Меркель хонимни кетма-кет тўртинчи бор канцлер бўлишини таъминлашга тайёрлигини кўрсатган.\nИжтимоий сўров натижаларига кўра, ХДИ/ХСИнинг асосий рақобатчилари — Германия социал-демократик партияси (ГСДП) сайловчиларнинг 22 фоиз, «Германия учун муқобил йўл» фирқаси эса 11 фоиз овоз олиши кутилмоқда. Кейинги ўринларни «Сўллар», «Эркин демократлар» ва «Яшиллар» банд этган.\n2013 йили бўлиб ўтган сўнгги парламент сайловларида ХДИ/ХСИ блоки 41,5 фоиз овоз олиб, Бундестагдаги 309 курсини банд этган эди. Улар ГСДП билан коалиция ташкил этиб, умумий ҳисобда 502 мандатга эга бўлганди.\nКанцлерни сайлаш учун депутатларнинг шунчаки кўпчилик овозини қўлга киритиш кифоя.\nсайлов бундестаг Христиан-демократлар иттифоқи


Икром Ёқубов: “Айтганларим Каримовга қарши шахсий исёним, шахсий курашим”\n14 май 2021, Тошкент вақти: 00:12\nИкром Ëқубов Озодлик мухбирлари билан бевосита суҳбат чоғида. Август¸ 2008.\n“Қурултой” дастуримизнинг бу галги мавзуси Ўзбекистон Миллий хавфсизлик хизматининг собиқ зобити Икром Ëқубовнинг Ўзбекистонни тарк этиб, Буюк Британиядан бошпана сўрагани ҳамда ўзбек режимини танқид қилганига бағишланади.\nБугунги эшиттиришимиз Лондон-Прага-Бишкек кўприги остида ўтмоқда. Бишкекдаги студиямизга бир гуруҳ ўзбекистонлик сиëсатшунослар йиғилган. Бугунги эшиттиришимизда мустақил сиëсатшунос Тошпўлат Йўлдошев, инсон ҳуқуқлари фаоллари Ëдгор Турлибеков ва Тўрабек Сано ҳамда Ўзбекистон МХХ собиқ зобити Икром Ëқубов иштирок этади.\nДушанба куни Лондон аэропортида интервью берган МХХнинг собиқ зобити Икром Ëқубов ўзбек режимини танқид қилди ва бир қанча жиддий айбловларни илгари сурди. Аммо шубҳалар ҳам бор. Мақола эълон қилинганидан бир ҳафта ўтиб, ponauz.info, arbuz.com каби турли хил сайтларнинг изоҳ қолдириладиган қисми ëки форумларида турли фикрлар янграй бошлади. Гапирди, лекин далил, ҳужжат кўрсатмади, деган иддаолар ҳам бўлди. Ҳурматли иштирокчилар, сизларда ҳам шундай саволлар пайдо бўлдими?\nТошпўлат Йўлдошев: Албатта, Икромжонга берадиган саволларимиз бор.\nОзодлик: Демак, унда саволларимизни қуйидаги тартибда бошласак. Икромжон, сизда айтган гапларингизга далил, ҳужжат, фото, видео, аудиоëзувлар борми? Яъни гапдан нарига ўта оласизми?\nИкром Ëқубов: Биринчидан, мен қанақадир машҳурликни истаб ëки қайсидир бир давлатдан сиëсий бошпана олиш учун бутун оиламни шундай хавф-хатарга қўйиб, баëнот бермайман. Бунда мантиқ йўқ. Иккинчидан, мен Интернетда Абдуллоҳ Сарбадор номи остида “Каримовнинг қулоқлари”, деган мақола чоп этган эдим. Ана ўшанда фотодалиллар келтирганман. Албатта, мен айтган гапимга жавоб бераман. Агар лозим бўлса, мен уларни қизиқтирадиган фотосуратларни, қўл қўйилган ҳужжатларни тақдим этаман. Фақат менга бироз вақт керак. Албатта, тақдим этаман. Чунки мен қанақа жиддий айбловлар илгари сураëтганимни жуда ҳам яхши биламан ва буни мен онгли равишда гапиряпман.\nОзодлик: Энди кўпчиликдан 27 ëшда қандай қилиб майор бўлиш мумкин, деган савол тушяпти. Тошпўлат ака, шу савол сизларда ҳам пайдо бўлмадими?\nТошпўлат Йўлдошев: Йўқ, менда бунақа савол пайдо бўлмади. Чунки Ўзбекистон шароитини яхши биламан. Давлат тузилмасида, Ташқи ишлар вазирлигида, собиқ СССР даврида элчихоналарда ишлаганман. Совет даврида бунчалик катта лавозимларга тезда кўтарилиш қийин бўларди. Лекин Ўзбекистон шароитида кўпроқ раҳбарларнинг хоҳишига боғлиқ бўлади. Кўпроқ ўзларига маъқул келадиганларни, буйруқларни индамасдан сўзсиз бажарадиганларни тепага кўтаришади. Ëш йигитларнинг омади келган пайтда бирон каттароқ иш қилган бўлса, катта амалиëтларни амалга оширган бўлса, тезда кўтарилиши мумкин. Бу жиҳатдан менда ҳеч қанақа шубҳа пайдо бўлгани йўқ.\nОзодлик: Аrbuz.com сайтида кўпчилик одамлар: “Бу ëлғон гап. Ҳаммаси чўпчак. 27 ёшли одам майор бўлиши мумкин эмас”, деган изоҳлар қолдирибди. Икром Ëқубов, сўз сизга, марҳамат.\nИкром Ëқубов: Тушундим. Биринчидан, айтмоқчиманки, мен 15 ëшимда университет талабаси бўлганман. Буни менинг шахсиятим билан шунчалик қаттиқ қизиқаëтганлар ЎзМУ (собиқ ТошДУ)нинг архивига мурожаат қилиши мумкин. 19 ëшимда тугатганман. Иккинчидан, мен яна бир жиҳатга эътибор беришларини сўрайман, мен биринчи курсда 15,5 ëшимдаëқ бу ишга жалб этилган эдим. Учинчидан, мен жуда катта бир лавозимда ишладим, деган фикрни илгари сураëтганим йўқ. Мен ўртача лавозимда ишладим, деяпман. Тўртинчидан, айтган гапларим ростлигини бироз вақтдан кейин исботлаб бераман. Боя таъкидлаганимдай, ҳужжат ва фотосуратларни тақдим этаман. Кейин менинг қайси давлатда яшаганлигимга эътибор беришсин. Каримов шунақа одамки, у ўз ҳокимиятини мустаҳкамлаш учун барча воситани ишга солади. Шунинг учун ҳам у 19 йилдан бери ҳокимият тепасида ўтирибди. Турли хил фикрлар бўлишини мен табиий қабул қиламан. Лекин ...\nОзодлик: Энди 27 ёшли йигитнинг Каримов столига ҳисобот олиб бориш даражасига етишига шубҳа билдиришяпти. Сиз бевосита Каримовнинг хонасига кириб, ҳужжатлар тақдим қилгансиз.\nИкром Ëқубов: Энди тўхтанг. Эътибор беринг бунга. Ўртада бир шахс бўлади. Бу Миллий хавфсизлик кенгаши аппарати котиби ҳисобланади. Ўша орқали президент столига ҳужжатлар киритилади. Сизнинг радиода ҳам шу нарсага эътибор беришингизни сўрайман.\nОзодлик: Демак, бу киши сиз бўлгансиз.\nИкром Ëқубов: Йўқ, мен Миллий хавфсизлик кенгаши котиби бўлганман, демаяпман. Албатта, мен ҳам бошқа ходимлар қатори шу ëзилган нарсаларни Миллий хавфсизлик кенгаши котибига тақдим этганман ва у орқали бу ҳужжатлар президент столига етиб борган.\nТўрабек Сано: Менда ҳам ўзимни қизиқтирган саволлар бор. Икром ака, сиз вақт ўтиши билан ўзимнинг гапларимни исботлайдиган далилларни келтираман, деяпсиз. Сиз Тоҳир Йўлдошнинг Ислом Каримов билан ҳамкорлик қилганини исботлай оладиган далилларга эгамисиз?\nИкром Ëқубов: Албатта, мен бунга нафақат ишонаман, мен бунга аминман. Мен Тоҳир Йўлдошнинг Ислом Каримовга ишлашига ишонаман. Бу нарса кўпчиликка ғалати туюлиши мумкин. Мен Тоҳир Йўлдош Ислом Каримов билан ҳамкорлик қилади, деган фикрга аллақачон келиб бўлганман. Агар айтадиган бўлсак, бу мавзуда ҳам жуда гап кўп. Мен Жума Намангоний ўлган, деган маълумотнигина кўрганман. Жума Намангонийни америкаликлар эмас, балки кучайиб кетишидан хавотирга тушган Тоҳир Йўлдошнинг ўзи портлатиб ўлдириб юборди, деган тахминий маълумотномани кўрган эдим. Бу тахминий маълумотнома Каримовга ëзилган эди. ДСП, яъни “Для служебной ползование”, деган шифр остида келган эди.\nОзодлик: Айни пайтда Ўзбекистон исломий ҳаракатининг (ЎИҲ) матбуот котиби Абдуфаттоҳ Аҳмадий “Озодлик” телефон қилиб, Икром Ëқубовнинг айтганларини “туҳмат”, деб таъкидлади.\nАбдуфаттоҳ Аҳмадий: “Озодлик” радиосида чиқиш қилган Ëқубов деган кимса ЎИҲ ва унинг амири Муҳаммад Форуқ Тоҳир биродаримизга нисбатан айтган гапларини биз пайғамбарларга айтилган туҳматлардан бири, деб биламиз. Бу гапларнинг бизнинг олдимизда эътибори йўқ. Биз бу чиқишни ЎИҲнинг зиддига хос уюштирилган чиқиш сифатида биламиз, холос.\nËдгор Турлибеков: Шу ўринда бир фикримни айтиб ўтсам дейман. МХХнинг бўлимларида ишлаш жуда оғир. Мен буни биттасини олиб келиб, МХХ биноси олдида қайтадан рўйхатдан ўтказганимда ҳам англаганман. Икромжон Ëқубовни турли ëқдан тиқиштириб, бўлар-бўлмас саволларни бериб, уни ўзимиздан безор қилишни хоҳламайман. Оддийгина МХХ ходимининг ўзи ростдан ҳам айтиб берадиган бўлса, бизлар учун жуда катта сирлар бўлиши мумкин. Каримовни қўли ҳамма ерга етади. Мана, Исмат Хушевлар чиқиб борди. Шўринг қурғур ўзбек халқим, ундай, бундай, деб ҳар хил гапларни айтиб, сувга тушган тошга ўхшаб жим бўлиб кетди. Ана шундай бўлмаслиги учун, келинг, бугун Икромжондан кўпроқ нарса билиб олайлик.\nОзодлик: Биз эшиттиришдан олдин Ўзбекистон МХХ матбуот хизмати котиби Олимжон Тўрақуловга телефон қилдик. Биз у кишидан Икром Ëқубов айтаëтган гаплар борасида фикрини сўрадик. Ҳозир шуни биргаликда эшитсак.\nОлимжон Тўрақулов: Уни ëзган нарсаларини ўқиб кўрсангиз, ҳеч ақлга сиғмайдиган нарсалар. Жинни одамнинг ëзган бўҳтонлари. У ерда билдирилган нарсалар ичида фикр билдиришга арзийдиган далил ҳам, мантиққа тўғри келадиган нарсалар ҳам йўқ.\nОзодлик: Икромжон эшитган бўлсангиз, сиз ишлаган жой, сизнинг тилингиз билан айтганда “контора”нинг матбуот котиби, сизнинг гапларингизни “ëлғон, бўҳтон”, деди. Сиз қандай муносабат билдирасиз?\nИкром Ëқубов: Менинг у кишига айтадиган гапим йўқ. Лекин инкор қилиш ҳам табиий ҳолат. Буни ҳам табиий қабул қилиш керак. Энди у нима, бу тўғри гапни гапиряпти, деб тасдиқлаши керакми? Мен ҳозир Ўзбекистон ҳукуматидан, Ўзбекистон МХХсидан: “Бизда бунақа одам умуман бўлмаган”, деган иддаони илгари суришини кутиб ўтирибман. Бу фикрларни илгари суришдан олдин улар яхшилаб ўйлаб кўради. Чунки у ерда ҳам ақлли одамлар бор. Мени нималаргадир асосланаëтганимни, қўлимда ҳужжатлар бўлишини улар жуда яхши билади. Шунинг учун эътибор берсангиз, бирон ҳукумат мени очиқчасига ëлғончиликда айблаëтгани йўқ. Фақат бўяб кўрсатяпти, ошириб юборяпти, деган фикрларни илгари суряпти. Бундай дейиша ҳам олмайди. Улар менинг табиатимни ҳам жуда яхши билади.\nОзодлик: Биз бу эшиттиришни тайëрлашдан олдин Икром Ëқубовни билган одамлар билан ҳам суҳбатлашдик. Шулардан бири Суръат Икромов.\nСуръат Икромов: Энди давлат сирларини билиши мумкин. Энг чуқур сирларини билмаса керак, деб ўйлайман. Гапларига 100 фоиз ишониш қийин. Негаки, одам хафа бўлса, бир нарсани сал кенгроқ қилиб гапириб юбориши мумкин. Энди бу бола шу ерда яшаган, МХХда алоқаси бор, отаси ҳам, буваси ҳам МХХда ишлаган, ўша тизимни яхши билади. Шунинг учун қисман гаплари тўғри, деб тушунаман.\nИкром Ëқубов: Мен ҳар қандай фикрни ҳурмат қиламан. Суръат ака нима деб гапирса, бу ўзининг фикри. Суръат ака мени яхши биламан, деган фикрни илгари суряпти. Суръат ака мени ҳуқуқ ҳимоячиси бўлиб, у билан бирга ишлаган вақтимда яхши билган. Лекин Суръат ака шу нарсани билмайдики, аввал Интернетда чиққан мақолалар ижодкори балки мендирман.\nОзодлик: Мабодо Усмон Ҳақназаров сиз эмасми?\nИкром Ëқубов: Мен иложи бўлса, бу ҳақда гаплашишни хоҳламайман. Чунки бу масала чуқурлашиб кетиши мумкин. Суръат акани ҳурмат қиламан, лекин у кишига битта илтимосим бор эди. Бир ўйлаб кўрсинлар: “Шу пайтгача Интернетда чиқиб келаëтган энг ëпиқ маълумотларни ижодкори ҳам мен бўлишим мумкин-ку? Шу жиҳатларни ўйлаб кўришни тавсия қилардим Суръат акага.\nОзодлик: Икром Ëқубов: “Интернетда чиқадиган сирли маълумотларни муаллифи балки мендирман”, деган ғалати бир иддаони билдирди. Бунга сизларнинг муносабатингиз қандай?\nТошпўлат Йўлдошев: Икромжоннинг қилаëтган ишлари каттагина журъат ва жасорат талаб қилади, деб биламан. Мана турли мамлакатларда истеъфога чиққан ҳар хил унвондаги ўзбек ҳарбийлари бор. Лекин радиолар билан боғланиб, интервью берадиган ëки бўлмаса бошқа ном билан Интернетда мақола ëзадиган бирортаси бўлмади. Бу жиҳатдан Икром ҳаммага дарс бергандай бўлди. Икромжонга бир саволим бор. Ислом Каримов ҳукумат тепасига келгандан бошлаб ўз амалдорларига мамлакатни бўғиб, худди Чингизхоннинг аскарларидай ўз мамлакатини талашга буйруқ бериб қўйган. Ким унга қаршилик кўрсатадиган бўлса, репрессия борми, қийноқлар борми, ҳаммасини бошига жаҳаннамни тўнкалагандай тўнкалайди. Сиз, Икромжон, махсус хизматларнинг табиатини биласиз. Шунингдек, Ислом Каримовнинг қанчалик қасоскор, қанчалик ўч оладиган одам эканини биласиз. Шуларни била туриб, очиқ гапиришга қандай қилиб журъат этдингиз?\nИкром Ëқубов: Агар Каримовни шахсидан, табиатидан келиб чиқиладиган бўлса, мени Ўзбекистонда ҳаммага маълум бўлган бир жазо кутиши мумкин. Бир амаллаб Каримовнинг машҳур қамоқхонасига олиб кириш ва қайтиб чиқармаслик. Бу интервьюдан кейин менга қўйиладиган айблар бир қатор бўлади. Шулардан баъзилари давлатга хиëнат, президентни ҳақорат қилиш, бундан ташқари, аминманки, 159 ва шунга ўхшаган бошқа моддаларни ҳам ëпиштиришади. Ишлаш фаолиятимда айблар қандай ясалишини ўзим кўрганман. Бир нарсани яна алоҳида таъкидлаб ўтмоқчиман. Бу интервью чиққандан кейин оила аъзоларимга тазйиқ бўлишини жуда ҳам яхши биламан, лекин мен, аввало, ўзимни нафақат ота-онамнинг, балки ўзбек халқининг фарзанди, деб ҳисоблайман. Шунинг учун қариндош-уруғларимнинг ҳаëти учун таҳдидли бўлган баëнотни беришга қарор қилдим.\nОзодлик: Ўзбекистон МХХнинг ичида сизга ўхшаган кучлар яна борми?\nИкром Ëқубов: Бундай куч бор. Юқори ҳарбий унвонга эга мансабдорлар бор.\nОзодлик: 1999 йилги 16 февраль воқеалари тўғрисида Зайниддин Асқаровни гапиртириш ғояси кимдан чиққан? Зайниддин Асқаров бирданига ББС, “Озодлик” радиоларига баëнот бериб кўпгина карталарни очиб ташлади.\nБу нарса эсингиздами?\nИкром Ëқубов: Зайниддин Асқаровнинг ББС ва “Озодлик”ка берган интервьюсини билган эдик. Мен бир гапни айтиб ўтмоқчиман. Бундан хулоса чиқариш сизларга ва бу суҳбатни эшитганларга ҳавола. Эмишки, МХХ ходими жуда катта жиноятларда айбланаëтган шахсни Ўзбекистонни танқид қилиб ëтган хорижий матбуот вакиллари олдида ëлғиз қолдириб, ўзи сигарет чеккани чиқиб кетган эмиш. Мен шуни айтмоқчиман. Шуни бир яхшилаб ўйлаб кўриш керак.\nОзодлик: Ҳозир ўша суҳбатни эсласак. Ўша МХХ ходими Зайниддин Асқаровни ББС, “Озодлик” радиоси журналистлари ва мустақил журналистлар билан ëлғиз ташлаб, сигарет чеккани чиқиб кетганда, у дунëга мана буларни айтган эди:\nЗайниддин Асқаров: Ўзимиз Ўзбекистон халқи олдида гуноҳкормизки, 16 февралда баъзи бир нарсаларга алданиб қолиб, бу золим диктатор, кофирлар ваъдасига алданиб қолиб роль ўйнаб, мусулмонларнинг обрўсига путур етказганимиз учун бутун Ўзбекистон халқидан биз кечирим сўраймиз. Муҳаммад Солиҳнинг, мен бу гапимни қасам ичиб айтаман, террор ва террорчиларга ҳеч қандай алоқаси йўқ. Умуман алоқаси йўқ. Мен демократ эмасман. У одамни ëмон кўриш, яхши кўриш мақсадим ҳам йўқ. Бу бизнинг сиëсий кўрлигимиз, ишонувчанлигимиз, Зокир Алматовнинг ëлғон ваъдаларига ишонганлигимизнинг натижаси, холос. Бу гапдан кейин бизни отиб юборса биз шаҳид бўлиб кетаверамиз, инсон ҳуқуқларини ҳимоя қиладиган ташкилотлар ҳимоя қилса, яхши тураверамиз. Лекин биров ҳимоя қилиш ëки қилмаслиги бизни бу гапни айтишимизни тўсиб қўймайди.\nОзодлик: Зайниддин Асқаровга минбар берилиши, Икром Ëқубовнинг ишорат қилишича, МХХ ичидаги жасоратли одамларнинг битта ҳаракати бўлган. Тошпўлат аканинг мана шундай ҳаракатингизга нима сабаб бўлди, деган саволи жавобсиз қолди.\nИкром Ëқубов: Мен бир даъват қилмоқчи эмасман. Мен Ўзебкистондаги ҳуқуқ-тартибот идораларига айнан шу нарсани айтмоқчиман: “Сизлар эътиқод қўйиб, яна бир бор айтаман, эътиқод қўйиб ишлаëтган одамнинг куни битишига оз қолди. Ҳали ҳам кеч эмас. Кўзларингизни очинг. У билан бирга тубсиз жарликка йиқилишингиз мумкин”.\nТошпўлат Йўлдошев: Мен бу нарсага қўшимча қилмоқчиман. Интернетда бир нечта мақола чиқарганман. Радиода чиқишимни ҳам МХХ ходимлари эшитади, шекилли, баъзи пайтда мен умуман танимайдиган одамлар олдимга келиб: “Тошпўлат ака, шундоқ туринг. Виждонимиз қийналиб кетган. Баракалла”, деган гапларни айтган. Буларнинг ҳарбийлигини билиб туриб, кўзбўямачилик қиляптими , иккиюзламачилик қиляптими, деган фикрларга бораман. Икромжон айтгандай ҳали ҳам кеч эмас. Бу жиноятдан қайтинглар. Дунëдаги энг катта жиноятчининг кўрсатмаларини, буйруғини бажарманглар. Кейинчалик ўзларингни жабрга қўйманглар. Мен бу гапларга минг марта қўшиламан. Одамларни қийнаб, хотин-қизларни қийнаб, уларнинг қонини ичиб ўтирган одамлар эртани ўйламаяпти ахир. Ўшалар ҳам ўзбек халқининг фарзанди. Икромжоннинг қилган ишини биринчи қадам бўлди, дейлик. Бошқа сиëсий қочқинликни талаб қилганларнинг бирортаси ғиринг демасдан юрибди. Балки ичимизга кириб олгандир. Балки сохта одамдир.\nОзодлик: Ўзбек менталитетида ëки собиқ совет халқлари менталитетида бировнинг сирини сотган одамни маъқуллашмайди. Мана бир қатор сайтларда Икромжонни сотқин, хоин, деб изоҳ қолдирганлар кўп. Сиз бунга қандай қарайсиз?\nИкром Ëқубов: Бунақа нарсани табиий қабул қиламан, лекин мен 27 миллионга яқин халқим қанақа қилиб қийналаëтганини кўриб турибман. Аслида нима бўлаëтганини кимдир айтиши керак. Мен фақат ўзимнинг тинч, осуда, бахтли ҳаëтимни ўйлаган одам бўлганимда эди, бунақа баëнотларни бермаган бўлар эдим. Мен ўша баëнотларни берганим учун ҳам улардан фарқлиман. Шунинг учун ҳам мен Икром Ëқубовман. Мен халқим қанақа қийинчиликда яшаëтганини кўриб, уни ҳазм қила олмадим. Аëлларимиз деярли фоҳиша бўлиб бўлди, эркакларимиз эса деярли қул бўлиб бўлди. Россиядан қанчасининг ўлиги келяпти. Бунга бошқалар жимгина қараб кузатиб ўтириши мумкин, лекин мен бу нарсага жим қараб ўтира олмайман. Бу мени табиатимга ëт нарса. Бошида таъкидлаганимдек, менинг бу нарсаларни беришга қарор қилганим 19 йилдан бери зулмга, диктатурага, ўз халқини геноцид қилишга, алдовга асосланган ҳокимиятнинг тепасида ўтириб олган Каримовга қарши бу менинг шахсий исëним ва шахсий курашим.\nОзодлик: Интернетга ташриф буюрувчи кўпчиликнинг: “Икромжон, шунақа ақлли экансиз, нимага бунақа идорага кирдингиз, МХХ жиноятчи эканини, миллий манфаатларга қарши идора эканини билар эдингиз-ку, энди қувилгандан кейин сассиқ бўлиб қолдими”, деган кинояли саволларини аччиқ бўлса ҳам беришга мажбурмиз.\nИкром Ëқубов: Мен тушундим ва бу нарсаларни ўқидим ҳам. Менимча, ponauz.info сайти ҳам “Дажжолга эътиқод ëки чекист нидоси”, деган бир мақола чоп этган эди. Шу мақолани ўқиб кўришса, нима учун менинг бу идорага кирганимни яхши англашади, деб ўйлайман. Қисқача қилиб шуни айтаманки, аввало, менинг бу идорага киришимдан мақсад халқим хавфсизлигини таъминлаш эди. У ерга кирганимдан кейин тушундимки, бу идора аллақачон ўзининг стратегик мақсадларини бажаришни унутган. Бу идора бир кишининг хавфсизлигини, бир кишининг ҳокимиятини қўриқлаш учун хизмат қиляпти. У ҳам бўлса Ислом Каримов. Очиқча баëнот беришимнинг асосий сабабларидан биттаси ҳам шу.\nОзодлик: Демак, ҳечдан кўра кеч. Ëдгор ака, мана, сиз анча ëши катта одамсиз. Мана шу гапларга ишоняпсизми? Бу баландпарвоз гаплар эмасми?\nËдгор Турлибеков: Мен ишоняпман. Шунинг учун мен сизга савол бермоқчиман. Нима учун халқимга хизмат қиламан, халқимнинг фаровoнлигини таъминлайман, конституцияни тарғиб қиламан, унга амал қиламан, деб қасам ичган одам уни қилмаяпти-ю, бунга ажабланмайсиз, шунча одамларнинг ичидан юрак ютиб, ҳеч кимдан қўрқмасдан халқимга хизмат қиламан, деб чиқаëтган ташаббускор одамга: “Сиз ақлли экансиз”, деб уни ерга ураëтганингизга, юракдан раҳмим келиб ачиниш билдиряпман.\nОзодлик: Энди шунақа саволлар тингловчиларимиздан келяптида. Мана, Владирмир Толц деган одам: “Булар профессионал ëлғон гапириб келган одамлар. Нимага уларнинг гапига ишонишимиз керак?” деяпти. Энди шунча йил ишлаган, шунча йил зулм қилган. Тавба эшиклари, албатта, очиқ.\nТўрабек Сано: Рухсат берсангиз менда ҳам бир савол бор эди. 27 миллионлик жонажон халқимнинг бунақа азоб-уқубатда қолишига чидаб тура олмадим. Шунинг учун ҳам очиқ, баралла ҳақиқатни айтишга қарор қилдим, деяпти Икром ака. Сиз нима учун айнан ҳозирги кунга келиб ҳақиқатни баралла айтишга отландингиз? Сизда агар виждон бўлганда, 2005 йил 13 май Андижон воқеасидан сўнг ҳақиқатни айтишга қарор қилиб туриб, Ўзбекистон ҳукуматининг Андижон шаҳрида содир этган қотилликларини, Каримов режимининг қандай қонхўрликларни амалга оширганлигини айтишингиз мумкин эди-ку? Нега 2005 йилдаëқ шу баëнотларни бермадингиз? Орадан ўтган 3 йил давомида қариндошларингизга таҳдид бўлмагани учун фақат ўзингизни ўйладингизми? Нега 27 миллионлик халқни ўйлаш айнан бугунга келиб, сизнинг хаëлингизга келди?\nИкром Ëқубов: Биласизми, мен бу ҳақда бирор фикр билдиришга ожизман. Балки бунга азалдан бу режим билан келишмовчилигим сабабдир. Балки шу келишмовчилик туфайли ишдан қувилганим сабаб бўлгандир. Мен алоҳида таъкидлаб айтмоқчиман, мен энди Худонинг борлигига ишонаман. Аллоҳнинг ўзи хоҳласа, ҳидоят беради, дейишади. Балки Аллоҳ менга ҳидоят бергандир. Бошқа нарса деб изоҳлашга ҳозирча ожизман.\nОзодлик: Сизнинг бу ҳаракатларингиз мотивациси нима? Нега айнан бугун?\nИкром Ëқубов: Биласизми, мен бу саволга жавоб беришни истамайман.\nОзодлик: Гулнора Каримова ҳукуматга келаëтганидан хавотирландингизми? Каримовга хизмат қилишга қилдингиз. Энди Гулноранинг келишидан хавотирландингизми?\nИкром Ëқубов: Президент Каримов қанча ҳаракат қилмасин, дейлик у вафот этгандан кейин ëки ҳокимиятдан кетгандан кейин, халқни бир чеккага қўйиб турайлик, МХХни жиловлаш қийин бўлиб қолади. Нимага? Чунки ичкарида норозилар кўп. Айниқса, энди ишга кирган ва энди фаолиятни бошлаган ëшлар орасида норозилар жуда ҳам кўп.\nОзодлик: Бу норозиликнинг асоси нима? Бу норозилик нимага қурилган?\nИкром Ëқубов: Биласизми, биринчи энг катта норозилиги, энди ҳамма ҳам ижрочи ëки қўполроқ айтганда ахмоқ эмас, хизматни аллақачон ўз стратегик вазифаларини унутганлиги ва бу вазифаларини умуман бажармаëтганлиги. Чунки таълим бошқача бўлаяпти, фаолият эса умуман бошқача. Иккинчидан бу ерда шахсий инсоний факторлар ҳам муҳим рол ўйнайди. Отаси 19,20 йилдан бери ҳокимиятни бошқараëтган бўлса, энди қизи ҳам бошқарса. Ҳар қандай одамдан ҳаëт мана шундай бўлиб қолади деган ички фикрлар ўтиши табиий.\nОзодлик: МХХ даги норозилар гуруҳи қайси сиëсий элитага таянмоқчи? Улар учун таянадиган таянч борми?\nИкром Ëқубов: Биласизми, МХХ ҳам худди бошқа ҳуқуқ-тартибот идоралари ва умуман ўзбек халқи каби бирон бир лидер ëки ҳаракатни йўналтирувчи бир мияга зор.\nОзодлик: Сиз айнан қайси тузилмада ишлагансиз ва нималар билан шуғуллангансиз?\nИкром Ëқубов: Миллий хавфсизлик кенгаши аппаратида ишлаганман. Ўзбекистон Республикасининг ахборот хавфсизлиги бўйича куратори бўлганман.\nОзодлик: Билишимизча, дунëдаги кам сонли хавфсизлик хизматларига бевосита қурол ишлатиб одамларни ўлдириш ҳуқуқи берилган. Шундай хизматлардан бири Исроилни “Массад” хавфсизлик хизмати. Ўзбекистонда эса МХХ ҳақида қонун йўқ. Аммо орқаваротдан эшитган гапларимизга кўра, Ўзбекистон МХХ ходимларига ҳам, хусусан, мухолиф вакилларини жисмонан йўқ қилиш буюрилган, деган гап бор. Сиз бунга қандай қарайсиз?\nИкром Ëқубов: Оддийгина хавфсизлик хизматининг яширин бўлинмалари бор. Бу бўлимларни энг оддий ходимларига ҳам ўлдириш ҳуқуқи берилган. Давлат уларни фаолиятини ҳуқуқ билан кафолатлаб қўйган. Улар ҳеч қандай жавобгарликка тортилмайди.\nОзодлик: Бугунги суҳбатдан хулосалар қандай? Тўрабек Сано, сиз ҳамма саволларга жавоб ола олдингизми?\nТўрабек Сано: Афсуслар бўлсинки, Икром Ëқубов кўп саволарни очиқ қолдирди. Бу эса тингловчиларнинг Икром Ëқубовга нисбатан ишончсизлигини кучайтиради. Икром Ëқубов ҳозир ўзининг хавфсизлигини ўйлаëтган бўлиши мумкиндир. Бир кун келиб далилларни кўрсатаман деб ваъда бермоқда. У ҳозир Лондонда ва мен ўйлайман унинг хавфсизлигига таҳдид соладиган нарса йўқ. Менимча, Икром Ëқубов барча нарсаларни очиқ ойдин айтиши керак эди.\nËдгор Турлибеков: У саволларни очиқ қолдирса ҳам биздан узоққа қочиб кетаëтгани йўқ. Мен уни виждонига раҳмат айтаман. Мен ҳаммасини чалкаштириб ҳаммани бошини қотиришни тарафдори эмасман. Шундай одамлар бор экан, мен бунга Каримов ҳукумати парчаланишининг бошланиши, деб умид кўзлари билан қарайман. Қариганимда Каримовнинг шу тизимнинг йўқ бўлиб кетишини кўрадиган кунларим яқинлашаяпти, деб хурсанд бўлдим. Шунинг учун мен Икром Ëқубовга ўзимнинг табригимни айтаман. Дадил бўлсин. Ҳамма гаплари ëлғон бўлса, халқимизга жавобини беради. Шундай ташаббус билан чиқаëтган одамга кўз олайтириб, унга кўз олайтириш керак эмас.\nТошпўлат Йўлдошев: Мен бошида ҳам айтдим ва ҳозир ҳам айтаман. Мамлакатдан чиқиб сиëсий бошпана сўраб юрган милицияда ишлаган, прокуратурада ишлаган, МХХда ишлаган ҳарбийлар бор. Буларни барчаси сиëсий бошпана олди, лекин биронтаси овоз чиқармади. Сиëсий бошпана олиш учун Икромжонга бунақа гапларни гапиришнинг ҳеч ҳам ҳожати йўқ эди. Ҳеч нарса қилмасдан ҳам мана сиëсий бошпана олиб юришибди. Мана бир хиллари: “Сотқинсан. Сирларни сотдинг” дейди. Дунëдаги энг катта жиноятчининг жиноятини фош қилиш қанақасига сотқинлик бўлади? Бу ўзи ҳақиқатан 27 миллионлик халқни ўйлаб, ватанини ўйлаб, мен шу халқни фарзандиман, бир нарса қилишим керак, деб жон куйдириб иш қилаëтган одам. Агар бирорта ўткинчи манфаат бўлганида Икромжонга бунақа нарса қилиш керак эмас эди. У баралла овоз билан: “Эй халойиқ, эй дунë. Ўзбекистонга қара. Бу жиноятчининг афтини кўргин. Ҳамкасбларим, сизлар ҳам қилаëтган ишларингни кўринглар. Мамлакатга, халққа хизмат қилмаяпсизлар. Сизлaр битта жиноятчини буйруғини бажаряпсизлар. Эртаги кунингиз нима бўлади”, деб огоҳлантиряпти.\nОзодлик: Икромжон, эшиттириш сўнггида ҳамкасбларингизга айтадиган гапларингиз борми?\nИкром Ëқубов: Нима дейишим мумкин уларга нисбатан. Улар ҳозир хизматда. Хизмат вазифаларини бажариб турибди. Айтадиган гапим шу: Нимага эътиқод қилаëтганингизни яхшилаб ўйлаб кўринглар.Сиз хизмат қилаëтган нарса бу саробмасмикин? Мен уларга ақл ўргатадиган даражада эмасман. У идорада мени устозларим ўтирибди. Демоқчиманки, собиқ устозларим. Мен МХХдаги ходимларнинг кўпчилигини ҳурмат қиламан. Чунки уларнинг ўзи ҳам бўлаëтган воқеалардан қийналиб юришибди. Бир кишининг айби билан бутун идорани чаплаш ва бутун идорани айблаш хато бўлади. У ерда фақат ëмон одамлар ўтиргани йўқ. У ерда ўз халқини, миллатини севадиган кишилар ҳам бор. Лекин улар иложи йўқлигидан жим юришга мажбур. Мен бу билан МХХни оқламоқчи эмасман. Лекин ëмон одамлар бўлгани каби яхши одамлар ҳам бор. Менинг фикрим шу.


March | 2011 | TURONZAMIN\nPosted on 03/31/2011 by TURONZAMIN\nFiled under: 1.BOSH SAHIFA, 5.Tasvir |\t1 Comment »\nПул билан битмаган иш, кў-ў-ў-п пул билан битади.(Қўшиқдан).\nЎшанда бир кун Каримовнинг ёрдамчиси Крайнов телефонда кимгадир: Continue reading →\nАбдулла Қодирийни кимлар, қандай йўсинда, қаерда, қачон ва нима учун қатл қилган эдилар? (18)\nОрадан яна юз йил ўтади ва чин маънода озод ўзбек хотин-қизлари дунёга келадилар, улар муроду мақсадларига етадилар — ёшларини яшайдилар, ошларини ошайдилар. Сўнгра, тишлари тўкилиб бийрон кампир бўладилар; бир этак ширин-шакар невараларини сандал теварагига тўплаб оладилар-да, уларга XX асрнинг 30-, 40-, 50-йиллари ҳақида сиёсий эртак сўйлайдилар: «Ширин болажонларим, бу оқшом эртак мавзусини мозийдан белгиладим», дейдилар… Майли, қитмирлик қилмайлик, ростини айтиб қўя қолайлик: агар эллик йилдан сўнг бизга эртак айтиб бериш насиб этса, тубандагича чўпчак тўқир эдик. Continue reading →\nПосол Х.Караматов не разрешает…\nОбращение Президенту Республики Узбекистан от жен дипломатического представительства Узбекистана в Японии\nМы жены дипломатов и сотрудников Посольства РУ в Японии очень озабочены ситуацией в г.Токио. Уровень радиации в несколько раз превышает допустимого уровня. В Водопроводной воде появились радиационные частицы изотопов йода и цезия, на продуктах питания наблюдается тоже самое. Continue reading →\nЭътибор берган бўлсангиз, учала жиноий иш бўйича тузилган апбнома ҳам айнан бир куни — 1937 йил 16 декабр куни тасдиқланади. Демак, Триғулов учала жиноий ишни ҳам бир вақтнинг ўзида, «конвейер усулида» олиб борган. Қолаверса, учала айбланувчи ҳам дастлаб ўта енгил айб қилганликда шубҳаланиб ҳибсга олинишади-ю. сўнг терговчининг ғайрати туфайли ҳаммаси олий жазога ҳукм қилинадилар. Continue reading →\nPosted on 03/26/2011 by TURONZAMIN\nСуратда: 2001 йилда ўлдирилган Шовруқ Рўзимуродов\n12. СИРЛИ-СИРЛИ ЎЛДИРИШ\n1970 йилларнинг бошида Самарқандга вилоят партия қўмитасининг биринчи котиби қилиб юборилган Владимир Николаевич Қодиров (У етимхонда ўсгани учун унга урусча ном беришган-ЖМ) инқилобий ишлар бошлайди. Жуда қисқа вақтда порахўрлик, талон-тарож, адолатсизлик, ҳақсизликнинг олди олинади. Ҳуқуқ-тартибот соҳасидагилар, қассоблару каззоблар, савдо ходимлари-ю мафия қаршилик кўрсата бошлайди.\nБу ҳолнинг ип учлари вилоятда узоқ йиллардан бери ижроқўм раиси бўлиб ишлаётган Синдор Ҳамроқулов(Шароф Рашидовнинг тоғаси-ЖМ)га бориб тақалаётгани учун Қодиров у билан келишмай қолади.\nFiled under: 1.BOSH SAHIFA, Mushohada |\t2 Comments »\nЭртага жонли ёйинда\nPosted on 03/25/2011 by TURONZAMIN\n“Замондош” ТВнинг 26 мартдаги меҳмони -Ёдгор ОБИД\n19: 00 . Мусиқий лаҳзалар ва кулгу оламида\n19:20. Сўз ҳақида сўз. Улуғ шоир Ёдгор Обид билан суҳбат.\n19 : 40. Адабий – мусиқий кўрсатув.\nЖоним олдинг, солма охир нотавон жисмимға ўт\nҚолмади танда мадорим, устиҳоним ўртама,\nТо кутурмен, йўқ жавобинг, ки забоним ўртама.\nАйлағил меҳру вафо, жовидоним ўртама,\nКелмагунгдур, интизор ўтиға жоним ўртама!\nБенасиб ўлсам жамолингдин бўлур бахтим қаро,\nФурқатингда зору нолон, ўлғуси бағрим яро.\nКун-бакун ҳолим паришон, дилгинам мотамсаро,\nИнсоннинг ёши бир жойга қараб кетавергач дийдаси қотарканми ёки кўп нарсани кўравериб, бу дунёнинг асрорини англай бошлар эканми, кўзига ҳадеганда ёш келавермай қоларкан. Лекин кеча оқшомдан бери кўзимда ёш. Ҳаётимда мен учун энг азиз бўлган инсонлардан бири тўсатдан бу оламни тарк этди. Бор-йўғи 62 ёшда эди. Continue reading →\nFiled under: 1.BOSH SAHIFA, Mushohada |\t12 Comments »\nPosted on 03/23/2011 by TURONZAMIN\n11. БОШИДАН “ДАРЧА ОЧИБ” ҚЎЙИШ\nЎзбекистонда калтакланмаган мухолифат аъзоси қолмади, ҳисоб. (Хабарлар оқимидан).\n1992 йилнинг 1 Июл куни Самарқандда эдим. Чунки бир кун олдин опамнинг хонадонида тўй бўлди, шунга боргандим. Эртасига эса сессия бор эди.\nСамарқандга боришимдан бошлаб, тўйда ўтирганимизда ва кейин уйга қайтганимизда ҳам мени кузатиб юришди. Шу боис яқинларимдан бир-икки нафарини уйда олиб қолдим. Continue reading →\nPosted on 03/21/2011 by TURONZAMIN\nОилавий бахт ҳеч ҳaм сизларни тарк этмасин\nҲурматли юртдошлар! Ватандошлар!\nМен сизларни бахор байрами, Наврўзи олам билан табриклайман!\nБарчангизни келгуси шу кунларгача тинч тотувлик ва сиҳат саломатликда кўришиш насиб айласин! Continue reading →\nИ чтобы не встретились в жизни несчастья\nПоздравляю всех Вас с праздником Навруз.\nPosted on 03/20/2011 by TURONZAMIN\nБОШҚА ЙЎЛИ ЙЎҚМИДИ?\nМуаммар Каддафий золимнинг золими, аблаҳнинг аблаҳи. Буни ҳамма билади ва бу ҳақда гап бўлиши мумкин эмас.\nКаддафийни кетказиш учун халқаро кучлар Ливияни ҳаводан ўққа тутмоқдалар. Бундай ҳолда Каддафийдан олдин жуда кўп оддий, бегуноҳ одамлар ҳалок бўлиши мумкин. Шундай бўлмоқда ҳам.\nҲатто золимнинг ўзи оддий одамларни осмондан ёғаётган ўқ ёмғири остига териши ҳам ҳеч гап эмас. Чунки бу золимнинг зеҳниятига хос нарсадир. Continue reading →\n1990 йилда Олий Кенгашнинг Ошкоралик қўмитасига раис ўринбосари этиб сайланганимдан кейин Самарқанддан Тошкентга қатнаб ишлай бошладим. Менга ўхшаб вилоятлардан қатнаб ишлаётган депутатлар кўп эди. Continue reading →\nИккинчиси бу армия. Ўзбекистонда ўзлари мурожаат қилиб боролмаса армияга. Continue reading →\nБугун жонли ёйинда\nИсёнкор журналист билан мулоқот\n19: 00 . Мусиқий лаҳзалар\n19:10. Жонли ёйинда : Ўзбекистондан журналист Малоҳат Эшонқулова.\n19 : 30. Адабий – мусиқий кўрсатув.\n19 : 40. Нуқтаи назар: Марказиё Осиёдаги сиёсий вазият.\nPosted on 03/17/2011 by TURONZAMIN\n8. БИРИНИ БИРИГА “ЕДИРИШ”\nМавлон Умурзоқов тўйига Темур Алимовни таклиф қилмабди. (Хабарлар оқимидан).\nБир куни Президент Девонининг бешинчи қаватида қизиқ ҳолга дуч келдим.\nБир куни Президент Девонининг бешинчи қаватида қизиқ ҳолга дуч келдим. Коридорнинг бир томонидан ўрта бўйлик, тўлачадан келган, кулча юзли, истараси иссиқ киши келмоқда. Унга қарши томондан эса озғин, ингичка юзли, истараси совуқ бир киши келмоқда. Continue reading →\nFiled under: 1.BOSH SAHIFA, Mushohada |\t3 Comments »\nЖИН ИНСОНЛАРГА ЗУЛМ ҚИЛАДИ-МИ?\nХаётимизда жинларнинг борлигига кўп далиллар бор.Биз кўзгаа кўринсак улар кўринмай яшайдилар. Масалан, электир энергияси бизга кўринмайди,унинг борлигини чироқ ва бошқа нарсаларга таъсиридан биламиз. Шунга ўхшаб жинлар хам кўзга кўринмайди.\nЖинларнинг инсонларга ўхшаб ёлгончиси, ҳазилкаши, ростгўйи бўлади. Continue reading →\nЮз шукр деким, кўпи кетиб, ози қолибтур\nPosted on 03/16/2011 by TURONZAMIN\n7. ҚЎРҚУВДА САҚЛАШ\nИчки ишлар вазири Зокир Алматов ва сенатор Эркин Воҳидовнинг ўғилари тузган ширкатлар шоҳнинг қизи Гулнора Каримованинг ширкатлари билан рақобат майдонига тушиб қолади. Кўп ўтмай Алматовнинг ўғли қонунларни оёқ ости қилиб юргани ҳақидаги ҳисобот Каримовнинг столига қўйилади. Continue reading →\nАлдаркўса соат ўн бирларда аранг уйғониб тушга яқин ишга отланди. Ҳамма ёқ сув қуйгандек, жимжитлик. Кўчаларда одам зоти йўқ.\n-Нима гап? Япониянинг ядровий заҳари бизгача етиб келдими?-деди у МХХга сим қоқиб.\n-Э, йўқ, кеча ҳаммага SMS юборилган.\n-Ким юборган, нимага юборган?\n-Кимлигини аниқлаяпмиз, эс-эм-эсда ҳаммадан бугун кўчаларга чиқиши сўралган. Continue reading →\nFiled under: 1.BOSH SAHIFA, Latifalar, Mushohada |\t2 Comments »\n-Иккинчи Туркманбоши соқол-мўйлов қўйиб қишлоқма-қишлоқ юриб халқнинг аҳволини ўрганаётган экан,-деди Россиядаги битта мардикор ошнасига.\n-Кошки Ислом ота ҳам шундай қилса, аҳвол ўнгланиб юртга қайтармидик,-дея жавоб қилди ошнаси.\n-Э, йўқ, у инфаркт бўлиб қолади чиқса…\n-Нима, саломатлиги шунча ёмонми? Continue reading →\nFiled under: 1.BOSH SAHIFA, Latifalar |\t4 Comments »\nPosted on 03/15/2011 by TURONZAMIN\nБиринчиси, Ҳитлер концлагерларда Б-52 газини қўлланиб, одамларни ўлдирганини айтишганди. Ўша пайтда Ўзбекистонда айни газ ғўзанинг баргини тушириши учун дефолиант сифатида осмондан сепиларди. Continue reading →\nАбдулла Қодирийни кимлар, қандай йўсинда, қаерда, қачон ва нима учун қатл қилган эдилар? (15)\n«Юнусовга савол. Акмал Икромов билан Файзулла Хўжаев раҳбарлиги остида Ўзбекистонда ҳаракат қилган миллатчиларнинг аксилшўравий ташкилотига аъзо эканингиз ҳақида илгари берган кўргазмангизни тасдиқлайсизми?\n(Юнусовнинг жавоби. Ҳа, миллатчиларнинг аксилшўравий ташкилотига аъзо эканим ҳақида ўзим берган кўргазмани тўла-тўкис тасдиқлайман…) Continue reading →\nPosted on 03/14/2011 by TURONZAMIN\nСистематик қийноқлар ҳақидаги гаплар қаёқда қолди?\n-Ўзбекистонда суд эркин…”суд нимасини бекор қилди”.\n-Қамоқхонада адолат: “12 йил давомида шахсан менга нисбатан тазйиқ, нималар бўлмаган”.\n-Қамохонада “Ойлик беради. Яхши ойликлари”.\n-“Тинч юриб ўзининг ишини қилаëтганларга ҳеч қанақа тазйиқлар бўлмаяпти”.\n-“Қийноққа солиш бўлмаган”. Continue reading →\nСаси тотли сас эди\nИстанбулда бошидан отиб кетилган қўшиқчи Иброҳим Тотлисаснинг қардоши Ҳусайн Тотли “Энди унинг қўшиқларини жонли тинглай олмайсиз” деган.\nУч марта амалиёт қилинганига қарамай санъаткорнинг аҳволи жуда оғирлиги айтилмоқда. Continue reading →\n23 феврал куни мухолифатдаги “Эрк” партияси лидери Муҳаммад Солиҳнинг укаси Рашид Бекжон 12 йиллик қамоқ муддатини тўлиқ ўтаб¸ озодликка чиқиши керак эди. Аммо яқинларининг Озодликка билдиришича¸ озодликка чиқарилиш ўрнига Рашид Бекжон бошқа қамоқхонага жўнатилган.\nОзодликка чиқишига 20 кун қолганда¸ Рашид Бекжон “раскрутка” қилиниши мумкин\nЗамира Шукур. Мухолифатдаги “Эрк” партияси лидери Муҳаммад Солиҳнинг укаси Рашид Бекжон 12 йиллик қамоқ муддати тугашига уч ҳафта қолганида яна жазо изоляторига ташланди.\nРашид Бекжон Навоийдаги қамоқхона жазо изоляторига ташланди Continue reading →\nЎзбекистонда 12-13 март кунлари умумхалқ хайрия ҳашари бўлиб ўтди.(Изоҳсиз суратлар).\nИного пути попросту нет\nИнформационное агентство «Kazakhstan Today» сообщает: «Официальные лица и эксперты пяти государств Центральной Азии на совещании, состоявшемся 2 – 3 марта в Алматы, договорились расширить сотрудничество по безопасности плотин при поддержке Европейской экономической комиссии (ЕЭК) ООН». Подобный шаг, направленный на решение водно-энергетического диспута между государствами Центральной Азии, заслуживает пристального внимания и поддержки со стороны институтов гражданского общества. Continue reading →\nPosted on 03/12/2011 by TURONZAMIN\nЁр висоли мен учунким, тун аро бўлғай чироқ,\nТоки субҳи дамғача ҳам ўчмайин турса бироқ.\nБир умрға бул фароғат бўлса ҳам роҳат, мароқ,\nТонг эмас гар ёрдин бир дам бўла олмон йироқ,\nВасл учун бўлғил ҳамеша менға сарвар лаҳзае,\nЧун ўзунг меҳру вафода ёрпарвар лаҳзае. Continue reading →\nҲиндистоннинг Деҳли шаҳрида бир гуруҳ ўзбек фоҳишлари қамоққа олинди. (Хабарлар оқимидан).\n1982 йилда ёш журналистлар гуруҳида Авропа бўйлаб саёҳатга чиққандик. Гуруҳимизда СССРнинг ҳар бурчидан жаъми 47 киши бор эди. Шундан 30 нафари қизлар эди. Уларнинг кўпчилигини руслар ёки рустилли қизлар ташкил қиларди. Continue reading →\n“Замондош” ТВнинг 12 март, шанба дастури:\n19: 00 . Бир жуфт қўшиқ\n19:10. Жонли ёйинда “Куннинг энг муҳим мавзуси”. Саволларга таниқли адиб ва сиёсатшунос Жаҳонгир Муҳаммад жавоб беради.\n19 : 20. “Шоир Юсуф Жума монологи”. Адабий – мусиқий кўрсатув.\n19 : 25. “Фарғона водийсига саёҳат”. Ҳужжатли фильм.\n19:50: “Шаҳарлик олифта”\nЎзбек бадиий фильми. Continue reading →\nPosted on 03/10/2011 by TURONZAMIN\n-Эҳтиёт бўлиб тур, бир кор-ҳол юз берса, жуда усталик билан, образли қилиб айт, бўлмаса кулгига қолишимиз мумкин,- дебди. Continue reading →\nFiled under: 1.BOSH SAHIFA, Mushohada |\t4 Comments »


18 сентябрь, 2021, 23:23\nГол даҳшат чиқди...\nБеларусь чемпионатининг олий лигасининг 23-турида ушбу мамлакатнинг энг кучли икки клуби – БАТЭ ва “Шахтёр-Солигорск” ўзаро тўқнаш келди.\nЎтган мавсумда Жасур Яхшибоев ёрдамида узоқ танаффусдан кейин Беларусь чемпионлигини қўлган киритган солигорскликлар янги чемпионатда унвонини муносиб ҳимоя қилмоқда. “Шахтёр-Солигорск” бу йил лигада 20-тургача мағлубият нималигини билмай келди. Бироқ, сўнгги пайтда чемпион жамоа ҳам чарчаб қолди чоғи, очко йўқота бошлади.\nТўғриси, мавсум бошида ўзбекистонлик мухлислар “Шахтёр-Солигорск” жамоасига ҳам мухлислик қилаётган эди. Чунки улар жамоани тарк этган Жасур Яхшибоев ўрнига яна бир истеъдодли футболчимиз Шаҳзод Убайдуллаевни таклиф қилди. “Металлург”дан тўғри Беларусга йўл олган ҳамюртимиз мавсум олди ўйинларида кўп гол уриб, жамоанинг асосий ҳужумчиси мақомига кўтарилди. Бироқ, чемпионат бошланиши билан мураббийлар штаби уни захирага михлади.\nСолигорск жамоасида уч марта майдонга тушганидан кейин ўйин амалиётисиз қолиб келган Убайдуллаев чемпионатнинг иккинчи ярмини ўзбек футболчилари учун қадрдон бўлиб қолган “Энергетик-БГУ”да ўтказмоқда.\nБиз бу гал БАТЭ чемпион бўлишини кутяпмиз. Чунки борисовликларнинг етакчисига айланган Шаҳбоз Умаров ҳудди дўсти Жасур Яхшибоев каби чемпионлик унвонига муносиб.\nОлий лиганинг марказий учрашувида легионеримиз буни яна бир карра исботлади. БАТЭ ва “Шахтёр-Солигорск” тўқнашуви кескин ва муросасиз курашлар остида ўтди. Мусобақа жадвалида солигорскликларни таъқиб қилаётган мезбонларни бу баҳсда фақат ғалаба қониқтирар эди. Шу боис БАТЭ футболчилари сўнгги дақиқагача ҳужумга зўр берди.\nМезбонларга уч очко келтирган голни Шаҳбоз Умаров киритди. Гол ажойиб чиқди. Ўйин якунланиши арафасида легионеримиз чап қанотдан тўпни узоқ устун томон узатди. Бошқача траэктория ҳосил қилган тўп дарвозабон Александр Гутор олдида ерга урилиб, дарвозага кириб кетди. Меҳмонлар посбони ўзбек футболчиси зарбаси олдида ожиз қолди.\nШу тариқа, БАТЭ биринчи даврадаги мағлубият аламини олди. Солигорскдаги учрашувда “кончилар” кичик ҳисобда ғолиб чиққанди. БАТЭ очколари сонини 51 тага етказиб, мавсумда илк бор биринчи ўринга кўтарилди. Бироқ, хурсандчиликка ҳали эрта. Ҳозиргача 50 очко жамғарган “Шахтёр-Солигорск” захирасида яна учта ўйин бор.\nЧемпионлик курашида борисовликлар қолган саккизта учрашувни ўз фойдасига ҳал қилиб, солигорскликларнинг камида уч марта мағлуб бўлишини кутиши керак. Ўтган мавсумда эса, “Шахтёр-Солигорск” борисовликларни қувиб, сўнгги турнинг охирги сонияларида улардан чемпионликни тортиб олганди.\nБАТЭда чемпионлик умидини сақлаб қолган Шаҳбоз Умаровнинг мавсумдаги голлари сони олтитага етди. Бундан ташқари, ҳамюртимиз жамоадошларига еттита голли пас оширган.\nБорисовликлар навбатдаги учрашувни 25 сентябрь куни “Рух” жамоасига қарши сафарда ўтказади. “Шахтёр-Солигорск” эса унгача 22 сентябрь куни 17-турнинг қолдирилган ўйинида бизга яхши таниш бўлган “Энергетик-БГУ”ни қабул қилади.


Баланд ҳилпираган Ватан туғида сизнинг сиймонгизни кўрамиз | QISHLOQ HAYOTI\nМен спортда эришаётган ютуқларимнинг бош омили Биринчи Президентимизнинг Ўзбекистон ёшларини ҳар томонлама қўллаб-қувватлашга қаратган юксак эътибори ва ғамхўрлигидир.\nБиз, ёшлар озод ва обод юртда туғилиб вояга етганлигимиздан ва Ўзбекистон номидан халқаро майдонга чиқаётганимиздан доимо фахрланамиз. XXXI ёзги Олимпиада ўйинларида иштирок этиш учун Бразилияга жўнаб кетиш чоғимизда барчамиз Ватанимиз мустақиллигининг 25 йиллигига муносиб туҳфалар билан қайтишни ният қилгандик. Мусобақада олтин медални қўлга киритганимда Ватанимиз байроғининг баланд ҳилпираганини кўриб, ҳаяжонимни яшира олмадим.\nМен Олимпиададаги олтин медалимни Биринчи Президентимизга совға қилмоқчи ва кейинги Олимпиадаларда ҳам муносиб иштирок этишимиз учун у кишининг дуосини олмоқчи эдим… Афсус, бу орзуим армон бўлиб қолди.\nЎтган йил якунида Халқаро ҳаваскор боксчилар ассоциацияси томонидан ўтказилган сўровнома якунига кўра, “Йилнинг энг яхши боксчиси” сифатида эътироф этилдим. Швейцариянинг Лозанна шаҳрида Халқаро ҳаваскор боксчилар ассоциацияси Ижроия қўмитаси йиғилиши ва AIBAнинг 70 йиллиги муносабати билан бўлиб ўтган тантанали маросимда ана шу совринни қабул қилиб олдим. Мени таништириш чоғида “from Uzbekistan!”, яъни “Ўзбекистондан!” дея баралла эълон қилишганида Биринчи Президентимизнинг биз ёшларга қарата “Маррани доимо баланд олинг. Зеро, Ўзбекистон ёшлари ҳеч кимдан кам эмас, ҳеч қачон кам бўлмайди!” деган сўзларини қалбимдан ҳис қилиб, фахрланиб кетдим.\nКонституциямиз қабул қилинганлигининг 24 йиллиги байрами арафасида давлатимизнинг юксак мукофотларини топширишга бағишлаб ўтказилган тантанали маросимда Президентимиз Шавкат Мирзиёев ҳар биримиз ҳақимизда алоҳида тўхталиб, самимий фикрларни билдирганларидан бошимиз осмонга етди.\nПрезидентимиз Шавкат Мирзиёевнинг 2017 йил 25 январдаги “Ўзбекистон Республикасининг Биринчи Президенти Ислом Абдуғаниевич Каримовнинг хотирасини абадийлаштириш тўғрисида”ги қарори кенг жамоатчилик ва биз, спортчи ёшлар дилидаги сўзларнинг амалдаги рўёби бўлди.\nУлуғ Йўлбошчимиз хотираси ҳамиша қалбимизда. У кишининг сиймоси кейинги Олимпиадалар ва нуфузли халқаро мусобақаларда ҳам Ватанимиз байроғи баланд кўтарилганида кўз ўнгимизда гавдаланаверади.\n“Ўзбекистон ифтихори” фахрий унвони соҳиби.


Хориждан қайтган мигрантлар учун Реинтеграция марказларини ташкил этиш режалаштирилмоқда – Газета.uz\nЖамоатчилик муҳокамасига қўйилган президент қарори лойиҳасига мувофиқ, туман ва шаҳар аҳоли бандлигига кўмаклашиш марказлари ҳузурида хориждан қайтиб келган меҳнат мигрантларининг Реинтеграцияси марказларини ташкил этиш таклиф этилмоқда. Марказлар мигрантларга иш топиш, ўз бизнесини бошлаш, субсудия ва имтиёзли кредитлар олишда кўмаклашади.\nLotinchada 20 май 2022, 10:21 Жамият\nБандлик ва меҳнат муносабатлари вазирлиги «Хорижда вақтинча меҳнат фаолиятини амалга ошириб Ўзбекистонга қайтиб келган фуқароларни иш билан бандлигини таъминлаш бўйича қўшимча чора-тадбирлари тўғрисида»ги президент қарори лойиҳасини жамоатчилик муҳокамаси учун эълон қилди.\nУнга кўра, ҳар бир туман ва шаҳар аҳоли бандлигига кўмаклашиш марказлари ҳузурида Реинтеграция маркази ташкил этилади. Ҳужжат қабул қилинган кундан бошлаб бир ой ичида Қорақалпоғистон Вазирлар Кенгаши, вилоятлар ва Тошкент шаҳар ҳокимликлари марказлар фаолиятини йўлга қўяди.\nРеинтеграция марказига 2022 йил якунига қадар қайтиб келган меҳнат мигрантлари сафидан вақтинчалик асосда бир нафардан ёрдамчи бириктирилади, уларнинг иш ҳақлари Жамоат ишлари жамғармаси ҳисобидан тўланади.\nРеинтеграция марказининг асосий вазифалари этиб қуйидагилар белгиланиши кўзда тутилган:\nхориждан қайтиб келган меҳнат мигрантлари ва уларнинг оила аъзоларига «Ягона дарча» тамойили асосида манзилли хизмат кўрсатиш;\nхориждан қайтиб келган меҳнат мигрантлари ва уларнинг оила аъзоларининг эҳтиёжлари ва уларга кўрсатиладиган хизматлар тўғрисида «labor migration» дастурий мажмуасида маълумотлар базасини юритиш;\nмаълумотлар базасидаги маълумотларни таҳлил қилиш ҳамда аниқланган талаб, муаммо ва эҳтиёжлардан келиб чиқиб уларни тегишлилиги бўйича ваколатли органларга юбориш ва бажарилишини назорат қилиш;\nхориждан қайтиб келган меҳнат мигрантларига уларнинг маълумоти, мутахассислиги, хорижий давлатларда орттирган иш тажрибаларидан келиб чиқиб бандлигини таъминлашга кўмаклашиш;\nхориждан қайтиб келган меҳнат мигрантларини тадбиркорлик ташаббусларини қўллаб-қувватлаш, шу жумладан, уларга ўз бизнесини ташкил этишда субсидия ва имтиёзли кредитлар ажратилишига кўмаклашиш;\nмеҳнат мигрантлари оила аъзоларига Маҳалла ва оилани қўллаб-қувватлаш вазирлиги, Ўзбекистон касаба уюшмалари Федерацияси ва бошқа ташкилотлар туман (шаҳар) бўлинмалари билан биргаликда моддий ва ижтимоий ёрдам кўрсатишни ташкил қилади.\nЛолагул Қаллиханова, «Газета.uz» 763\nМигрантлар ва уларнинг оила аъзолари билан «маҳаллабай» ишлаш таклиф этилмоқда 20 май 2022, 12:03


02.03.20 10:44\tmsk\n«Ўзбекистон ҳаво йўллари» матбуот хизмати фотосурати\nЎзбекистон 1 мартдан Эрон ва Афғонистон мамлакатлари билан вақтинча ҳаво алоқаларини тўхтатди. Бу ҳақда республика Ташқи ишлар вазирлигининг матбуот хизмати хабар беради.\nКоронавируснинг мамлакат ҳудудига киришини олдини олиш мақсадида шундай қарор қабул қилинган. Бундан олдин инфекция тарқалган Италия, Япония, Жанубий Корея, Хитой каби мамлакатлар билан ҳам ҳаво алоқалари тўхтатилгани хабар қилинганди. ТИВ ўзбекистонликларни мазкур давлатларга бормасликка даъват этади ва керак бўлганда ўша мамлакатларда фаолият юритаётган Ўзбекистоннинг дипломатик ваколатхоналарига мурожаат қилишни тавсия қилади.\nСаудия Арабистони коронавирус туфайли зиёратчиларни қабул қилмаслик қарорини қабул қилганидан сўнг Тошкентдан Мадина ва Жидда шаҳарларига парвозлар тўхтатилди. «Ўзбекистон ҳаво йўллари» миллий авиакомпанияси ўзининг барча рейсларида хавфсизлик чораларини кўрган, шунингдек, республика ҳудудига кирмоқчи бўлган фуқаролар тиббий санитария-назоратига олинган.\n2 март маълумотларига кўра, коронавирус Антарктидадан ташқари дунёнинг барча қитъаларида қайд этилган. Эронда 978 нафар одам коронавирус COVID-19 билан касалланган ва 54 одам ундан вафот этган, Афғонистонда эса мазкур касалликка битта одам чалингани қайд этилган.\nЭронда самолёт қулашидан 176 нафар инсон ҳалок бўлган\nҲуқуқ ҳимоячилари Эрондаги намойишларда 300 дан ортиқ киши халок бўлгани маълум қилади\nЭрон Ўзбекистоннинг «денгиз дарвозаси» вазифасини ўташга тайёр


Оҳангаронда киви етиштирилмоқда | AGRO-OLAM.UZ\nБош саҳифа Янгиликлар Оҳангаронда киви етиштирилмоқда\nОҳангаронда киви етиштирилмоқда\nТошкент вилояти Оҳангарон шаҳрида қуш номи билан аталувчи субтропик ўсимлик – киви етиштирилмоқда.\nКиви – аслида қушнинг номи. У Янги Зеландия ўтлоқ ва ўрмонзорларида яшайдиган товуқсимон жонзот бўлиб, мамлакатнинг миллий рамзи саналади. Бундан тахминан 80 йиллар аввал бу мева жуда бемаза таъмда бўлган, фақатгина янги зеландиялик фермерларнинг изланиши ва тажрибаси сабаб у ҳозирги нордон, серсув ва ёқимли таъмга кирган.\nКивини Ўзбекистон шароитида ҳам бемалол ўстириб, кўпайтирса бўлади. Омилкорликда шуҳрат қозонган оҳангаронлик боғбонлар буни амалда исботлади.\nХусусан, шаҳарнинг “Хонобод” маҳалласида истиқомат қилувчи уста боғбон Ортиқ Эргашев ўз хонадонида киви етиштирмоқда. Боғбонлик касбига қизиқиши юқори бўлган Ортиқ ака хонадонига кириб, “инсоннинг қўли гул“, деганларига яна бир бор амин бўлдик. Хилма-хил дарахтлар яшнаб турган боғга бир кирган одамнинг қайтиб чиққиси келмайди. Боғда анор, узум, олма, гилос, ноканжир, қораанжир, сморидина, малина, лимон, ҳинд настарини, турли сабзавотлар ва бизни ҳайратда қолдирган киви дарахти яшилликка бурканиб, гуллашга чоғланмоқда.\nОртиқ ака 3 йил олдин тажриба учун киви экди. Эндиликда шифобахш ва мазали бу мевани ўстиришни пухта ўзлаштириб олиш ниятида. “Ўзимизнинг токка ўхшар экан, менимча, кивини бемалол бизнинг ҳудудда ҳам етиштирса бўлади. Мана, ҳозир ғунча тугди. Гуллагандан кейин мевага кириши қийин бўлмайди”, дейди суҳбатдошимиз.\nЁшлигимиздан одат бўлгани боис, хонадонимизда томорқа ҳеч ҳам бўш турмайди, – дейди Ортиқ ака. – Ҳар фаслда етиштириладиган мева-сабзавотлар бор. Сабр-қаноат билан ерга озгина меҳр берилса, оилангизни бемалол қишин-ёзин мева-сабзавот билан таъминлай оласиз. Буни мен ўз тажрибамда кўраяпман.\nБоғбон акамизнинг таъкидлашича, киви 16, 18 даража совуққа ҳам чидай олади. Тўғри парваришланса, гектаридан 30-40 тоннагача ҳосил кўтариш мумкин.\nОртиқ ака 3 йил олдин тажриба сифатида киви мевасининг уруғини қуритиб олиб, гултувакка эккан. Боғбон акамизнинг қайд этишича, у кўчат бўлгандан сўнггина ерга олинади. Биринчи йили қишда совуқ урмаслиги учун ҳашак билан ўраб қўйилади. Кейинги йилларда новдалари анча катталашиб, кучга кириши сабабли қишда ўраш шарт бўлмайди. Худди ток сингари тараб чиқилади. 3 йил деганда ғунча чиқаради.\n– Айни пайтда уларни жуда катта эътибор, меҳр билан парваришлаяпман. Ҳозирги нозик давридан ўтиб олса, албатта, мева тугади. Агарда тажриба сифатида бошлаган ишимиз натижаси ижобий бўлса, бу ишни фарзандларим билан янада кенгайтириш ниятидаман, – дейди боғбон\nМафтуна МАЛИКОВА. uza.uz\nАтроф мухитни ҳаммамиз мухофаза қилайлик!


Америкада автомобилларнинг техник тарихи қандай текширилади? » Скачать музыку бесплатно новинки музыки 2016-2017\nКомментариев: 0 Просмотров: 427 Дата: 27-01-2016, 07:13 АҚШда ўтган асрнинг 80-йиллари ўртасида Конгресс томонидан «Автомобиллар тарихини назорат қилиш» ҳақида қонун қабул қилинган. Бу қонун асосида қуйидагилар амалга оширилди: — Автомобилларни харид қилинган кунидан бошлаб VIN (серия номери) орқали тарихини кўриш имконини берувчи система йўлга қўйилди. — Машина ҳар гал техник хизмат кўрсатишга олиб борилганда, устахона ходими машина ҳақидаги маълумотларни системага киритадиган бўлди. — Ҳар бир суғурта компанияси аварияга учраган машина ҳақида шу система орқали баёнот тузиб, бу баёнотга полициянинг тўқнашув содир бўлгани ҳақида тузган қайдномасини ҳам илова қиладиган бўлди. — Тижорий мақсадларда фойдаланилган машиналар ҳақида ҳам тизим орқали маълумот берилиши кераклиги белгилаб қўйилди. — Машинага дилер ёки бошқа устахона томонидан ҳар ой ёки маълум вақтда кўрсатиладиган одатдаги техник хизматлар ҳақида ҳам маълумотлар киритилиши (масалан, мой алмаштирилгани ва бу пайт одометр қанча масофани кўрсатиб тургани ва ҳоказо) мажбурий қилиб қўйилди. — Шунингдек, тизимда машинага неча киши эгалик қилгани, яъни неча марта қўлдан қўлга сотилгани ва қайси шаҳар ва штатларда рўйхатга олингани ҳақидаги қайдномалар ҳам бўлиши шарт. Бундай тизимни икки компания ўз назоратига олган. Булар CARFAX ва Autocheck компаниялари! Бу компаниялар автомобиллар тарихига оид барча маълумотларни жамлаш мажбуриятини зиммасига олган. Улар ҳар бир машинанинг VIN (серия номерини) тарихини $29 га сотади, аммо машинани (масалан, иккинчи қўл машина бўлса) автосалондан олмоқчи бўлсангиз, машинани сотаётган ташкилот ёки автосалон сизга бундай маълумотномани текинга бериши шарт. Машиналар ҳақида ёлғон гувоҳлик берган ёки машина тарихини ўзгартиришга ҳаракат қилган ёки ўзгартирган (одометр кўрсаткичларини ўзгартириш ҳам шунга киради) шахс ёки ташкилотлар жиноий жавобгарликка тортилади. Ўзбекистонда ҳам шундай тизимни жорий қилиш фурсати келмадимикин? - деб хабар бермоқда Carzone.uz нашри.